Anwar tiba di Istana Nurul Iman, menghadap Sultan Brunei

BANDAR SERI BEGAWAN, 25 Januari- Perdana Menteri Datuk Seri Anwar Ibrahim tiba di Istana Nurul Iman pada pukul 11.05 pagi.Kehadiran beliau yang ditemani isteri, Datuk Seri Dr Wan Azizah Wan Ismail adalah untuk menghadap Sultan Brunei, Sultan Hassanal Bolkiah yang juga merupakan salah satu program dalam lawatan kerja rasmi beliau ke Brunei.Dalam pertemuan tersebut, kedua-dua pemimpin menilai kemajuan kerjasama yang sedang berjalan di samping mengukuhkan lagi hubungan yang akan memberi manfaat kepada rakyat kedua-dua buah negara.Perdana Menteri bersama Sultan Brunei turut berkenan menyaksikan Majlis Penandatanganan bagi Memorandum Persefahaman (MOU) di antara Lembaga Pelaburan Pembangunan Malaysia (MIDA) dan juga Agensi Pelaburan Brunei (BIA).Memorandum persefahaman itu akan ditandatangani oleh Ketua Pegawai Eksekutif MIDA; Datuk Wira Arham Abdul Rahman yang mewakili Malaysia, manakala Brunei pula Pemangku Pengarah Urusan BIA; Sofian Mohammad Jani.MOU ini antara lain memberikan pemahaman awal bagi kedua-dua buah negara untuk mengadakan rundingan ke arah perlaksanaan dan penyediaan perjanjian lanjut mengenai pelaburan dua-hala yang boleh dijalankan oleh pihak tertentu di antara Malaysia dan Brunei.

Rundingan ini turut merangkumi kerjasama serta pelaburan dalam sektor minyak dan gas hiliran, ekonomi digital, pembuatan pintar, pertanian pintar, kecerdasan buatan (AI), pelancongan dan juga industri makanan halal.Turut hadir bersama ke istana, Premier Sarawak; Tan Sri Abang Johari Tun Openg, Ketua Menteri Sabah; Datuk Seri Hajiji Noor, Menteri Luar Negeri; Datuk Seri Dr Zambry Abdul Kadir dan juga Pesuruhjaya Tinggi Malaysia ke Brunei, Datuk Raja Reza Raja Zaib Shah.


Anwar menghadap Sultan Brunei hari ini

BANDAR SERI BEGAWAN, 25 Januari- Perdana Menteri, Datuk Seri Anwar Ibrahim yang dalam lawatan kerja rasmi beliau akan menghadap Sultan Brunei, Sultan Hassanal Bolkiah di Istana Nurul Iman, hari ini.Beliau yang ditemani isteri, Datuk Seri Dr Wan Azizah Wan Ismail dijangka tiba di istana pada pukul 10.55 pagi.Dalam pertemuan tersebut, kedua-dua pemimpin dijangka akan menilai kemajuan kerjasama yang sedang berjalan di samping mengukuhkan lagi hubungan yang akan memberi manfaat kepada rakyat kedua-dua buah negara.Pertemuan itu juga turut akan disusuli dengan Majlis Santapan Rasmi yang dihoskan sendiri Sultan Brunei.

Turut akan hadir bersama ke istana termasuklah Premier Sarawak; Tan Sri Abang Johari Tun Openg, Ketua Menteri Sabah; Datuk Seri Hajiji Noor, Menteri Luar Negeri; Datuk Seri Dr Zambry Abdul Kadir dan juga Pesuruhjaya Tinggi Malaysia ke Brunei, Datuk Raja Reza Raja Zaib Shah.


Usaha selesai masalah rakyat melalui konsep Malaysia Madani- Fahmi

KUALA LUMPUR, 25 Januari-Konsep Malaysia Madani bukan slogan semata-mata, tetapi akan diterjemahkan melalui segala usaha kerajaan dalam menyelesaikan masalah yang dihadapi rakyat, selain menjadikan Malaysia sebuah negara yang lebih baik.Menteri Komunikasi dan Digital, Fahmi Fadzil berkata, konsep itu akan dijadikan sebagai panduan kepada semua menteri dan kementerian untuk mencapai indeks prestasi utama (KPI) masing-masing yang ditetapkan."Konsep KPI ini, seperti saya sebut tadi, dia bukan sahaja berdasarkan program atau gerai yang kita buka. Tetapi pengalaman rakyat. Kegembiraan yang rakyat dapat rasai dengan ikhtiar yang kita laksanakan", ujarnya ketika bercakap dalam program Ruang Bicara di Bernama TV. Tegas beliau lagi, Konsep Madani memberi fokus kepada usaha yang lebih baik dengan membantu rakyat dan tambah baik mutu perkhidmatan kepada rakyat.Beliau yakin, setiap menteri dan kementerian akan melaksanakan ikhtiar dan menguruskan isu rakyat dengan baik.

(Menteri Komunikasi dan Digital, Fahmi Fadzil/ FOTO BERNAMA)


Datuk Seri Anwar seru diaspora Malaysia di Brunei dukung konsep Malaysia Madani

BANDAR SERI BEGAWAN, 24 Januari- Lebih 400 diaspora Malaysia di Brunei meraikan Majlis Makan Malam Bersama Perdana Menteri, Datuk Seri Anwar Ibrahim dan isteri, Datuk Seri Dr. Wan Azizah Wan Ismail.Majlis yang berlangsung di Suruhanjaya Tinggi Malaysia itu merupakan program pertama Perdana Menteri, setelah tiba di Lapangan Terbang Antarabangsa Brunei petang tadi sempena lawatan rasmi beliau ke negara itu.Ketika berucap pada majlis tersebut, Datuk Seri Anwar menyentuh berkenaan konsep Malaysia Madani.Dengan semangat, ketelitian, keinginan dan tekad Malaysia Madani, Perdana Menteri menyeru semua pihak untuk mendukung konsep berkenaan demi kebaikan bersama.

(Datuk Seri Anwar berucap pada Majlis Makan Malam Perdana Menteri bersama Diaspora Malaysia di Brunei / Foto BERNAMA)

Turut hadir pada majlis tersebut ialah Premier Sarawak, Tan Sri Abang Johari Tun Openg; Ketua Menteri Sabah, Datuk Seri Hajiji Noor; Menteri Luar Negeri, Datuk Seri Dr. Zambry Abdul Kadir dan Pesuruhjaya Tinggi Malaysia ke Brunei, Datuk Raja Reza Raja Zaib Shah.


Sambutan TBC di Perlis meriah

KANGAR, 23 Januari- Sambutan Tahun Baharu Cina oleh masyarakat Tiong Hwa di Perlis meriah dengan amalan ziarah menziarahi serta penganjuran rumah terbuka.Persatuan Cina Muslim Malaysia (MACMA) Cawangan Perlis, turut menganjurkan rumah terbuka bersama komuniti Cina di Taman Seri Bintong Maju, Kangar.Menurut Pengerusinya, Siti Balqis Wai Abdullah dengan kehadiran lebih 250 ahlinya, program tersebut mampu mengeratkan hubungan silaturrahim sesama masyarakat Cina Muslim khususnya di Perlis.Program ini dilaksanakan setiap tahun, namun kali ini lebih meriah kerana bukan sahaja dihadiri masyarakat Cina Muslim malah melibatkan kaum keluarga Cina lain.

Majlis tersebut turut dihadiri Menteri Besar, Mohd Shukri Ramli bagi meraikan masyarakat Cina Muslim yang hadir untuk memeriahkan sambutan Tahun Baharu Cina berkenaan.

(Sambutan Tahun Baharu Cina di Perlis meriah)


MetMalaysia keluarkan amaran hujan lebat tahap bahaya di enam negeri

KUALA LUMPUR, 24 Januari - Jabatan Meteorologi Malaysia (MetMalaysia) mengeluarkan amaran hujan lebat berterusan tahap bahaya di beberapa daerah di Johor, Pahang, Melaka, Negeri Sembilan, Sarawak dan Sabah hingga Rabu ini.MetMalaysia menerusi kenyataan yang dikeluarkan pukul 1 tengahari tadi memaklumkan daerah yang terlibat di Johor ialah Segamat, Kluang, Mersing, Kulai, Kota Tinggi dan Johor Bahru manakala di Sabah, daerah yang terbabit ialah Sandakan (Telupid, Kinabatangan, Beluran dan Sandakan) dan Kudat (Pitas dan Kudat).

"MetMalaysia turut menjangkakan hujan lebat berterusan tahap buruk hingga Rabu di Pahang (Pekan dan Rompin); Johor (Tangkak, Muar, Batu Pahat dan Pontian); Kuching, Serian, Samarahan, Betong, Sarikei (Sarikei dan Meradong), Mukah dan Bintulu (Bintulu) di Sarawak serta Pedalaman Sabah (Tambunan), Pantai Barat, Tawau (Lahad Datu) dan Kudat (Kota Marudu)," kata MetMalaysia.Sementara itu, amaran hujan berterusan tahap waspada hingga Rabu juga turut dikeluarkan membabitkan Pahang (Maran, Kuantan dan Bera); Negeri Sembilan (Kuala Pilah, Rembau, Jempol dan Tampin); Melaka; Sri Aman, Sarikei (Pakan dan Julau), Sibu, Bintulu (Tatau dan Sebauh) dan Miri (Subis, Beluru, Miri dan Marudi) di Sarawak serta di Sabah, kawasan yang terbabit ialah Sandakan (Tongod).


Malaysia kutuk tindakan bakar Al-Quran, gesa Sweden ambil tindakan segera

KUALA LUMPUR, 22 Januari- Malaysia mengutuk sekeras-kerasnya tindakan Islamofobia pemimpin parti politik sayap kanan Sweden-Denmark, Rasmus Paludan yang membakar senaskhah Al-Quran di Stockholm, Sweden, semalam.Perdana Menteri, Datuk Seri Anwar Ibrahim menggesa Kerajaan Sweden supaya mengambil tindakan segera terhadap pelaku perbuatan keji itu bagi memastikan langkah drastik pada masa depan.Langkah itu bagi menangani kebangkitan Islamofobia yang membimbangkan di negara berkenaan.

(Datuk Seri Anwar Ibrahim/Foto fail Bernama)

Melalui kenyataan, Anwar turut menyatakan tindakan provokasi itu bukan sahaja mencetuskan sensitiviti kepada Turkiye, tetapi turut memberi kesan kepada lebih dua bilion umat Islam di dunia ini.Malaysia mengecam jenayah kebencian berulang-ulang yang menyasarkan umat Islam di dunia dan segala bentuk hasutan untuk membenci dan menyemarakkan perkauman. Malaysia turut menyeru masyarakat antarabangsa menolak kebencian kaum atau agama yang berselindung di sebalik kebebasan bersuara dan kekal bersatu menentang segala bentuk hasutan kebencian serta keganasan.


Libat urus berterusan dengan kementerian untuk percepat pembangunan Pusat Kanser di Sarawak

KUCHING, 23 Januari- Kerajaan Negeri Sarawak akan terus mengadakan libat urus dnegan Kementerian Kesihatan dari semasa ke semasa bagi mempercepat pembangunan pusat kanser di negeri itu.Timbalan Premier Sarawak Datuk Seri Dr Sim Kui Hian, yang juga Menteri Kerajaan Tempatan, Perumahan dan Kesihatan Awam Negeri, berkata Perdana Menteri Datuk Seri Anwar Ibrahim telah diberi taklimat mengenai rancangan untuk membina pusat itu semasa mesyuarat Majlis Tindakan Pelaksanaan Perjanjian Malaysia 1963 (MA63) di sini baru-baru ini. “Premier kami (Tan Sri Abang Johari Tun Openg) telah memaklumkan Perdana Menteri mengenai keperluan mendesak untuk membina pusat kanser itu, justeru secara prinsipnya, isu itu telah dimaklumkan dan untuk butiran lanjut, kami akan membuat susulan dengan jawatankuasa teknikal dan di peringkat kementerian selepas cuti Tahun Baharu China,” katanya kepada pemberita pada majlis rumah terbuka di sini hari ini.

(Timbalan Premier Sarawak Datuk Seri Dr Sim Kui Hian/BERNAMA)

Majlis itu turut dihadiri oleh Abang Johari, Timbalan Menteri di Jabatan Premier Sarawak Datuk Sharifah Hasidah Sayeed Aman Ghazali serta Menteri Telekomunikasi dan Utiliti Sarawak Datuk Julaihi Narawi.Dr Sim berkata pusat kanser itu turut disenaraikan sebagai antara agenda bagi membolehkan Sarawak bergerak lebih jauh dalam mengambil alih autonomi pentadbiran berkaitan kesihatan.Baru-baru ini, Abang Johari berkata kerajaan negeri bersedia membina pusat kanser itu menjelang akhir tahun ini jika Kerajaan Persekutuan bersetuju dengan cadangan tersebut dan sanggup membiayai pembinaannya yang menelan kos kira-kira RM800 juta. Beliau berkata sebagai balasan, Kerajaan Persekutuan akan menyediakan doktor dan peralatan kepada Sarawak.- BERNAMA


Tegak integriti, tolak amalan rasuah untuk realisasi perancangan kemajuan negara

KUALA LUMUR, 22 Januari- Usaha merealisasi Malaysia Madani hanya boleh dioptimumkan dengan menerapkan prinsip integriti dalam tatakelola kerajaan.Justeru Perdana Menteri, Datuk Seri Anwar Ibrahim berkata amalan rasuah perlu ditolak agar kemajuan negara dapat diberi tumpuan sepenuhnya.Jelasnya, barisan kabinet kerajaan juga telah diberi hala tuju yang jelas mengenai hal berkenaan."Kita bagi beberapa peraturan yang jelas kalau mahu kuat, rakyat sokong, pemimpin mesti tolak rasuah dan salah guna kuasa. "Kalau mahu kaya jadi ahli peniagaan tapi kalau jadi menteri tapi mahu juga cari wang dan kaya, dia kena keluar sebagai menteri dan tumpu meniaga," katanya.

Beliau berkata demikian dalam Majlis Sambutan Tahun Baharu Cina 2023 di Dewan Perhimpunan Cina Kuala Lumpur dan Selangor, di sini hari ini.Turut hadir mengiringi beliau, isteri Datuk Seri Dr Wan Azizah Wan Ismail.


7,998 saman pelbagai kesalahan jalan raya direkodkan di sekitar Kuala Lumpur

KUALA LUMPUR, 22 Januari - Sebanyak 7,998 saman telah dikeluarkan Jabatan Siasatan dan Penguatkuasaan Trafik (JSPT) Kuala Lumpur atas pelbagai kesalahan sepanjang tempoh Op Selamat 19 dilaksanakan.Ketua Jabatan Siasatan dan Penguatkuasaan Trafik (JSPT) Kuala Lumpur ACP Sarifudin Mohd Saleh berkata angka itu merupakan yang direkodkan sejak 18 Januari lalu.Beliau berkata sebanyak 28 tangkapan juga dilakukan iaitu 19 kes mengikut Seksyen 45 Akta Pengangkutan Jalan (APJ) 1987, enam kes (Seksyen 42 APJ 1987) dan tiga kes (Seksyen 108 APJ 1987)."Pihak trafik telah meletakkan anggota di kawasan titik panas dan juga kawasan kerap berlaku kemalangan (blackspot) di enam lokasi iaitu di Jalan Duta, Jalan Pahang, Jalan Cheras, Jalan Kuching, Jalan Syed Putra dan Lebuhraya Kuala Lumpur-Seremban.“JSPT akan terus meningkatkan rondaan dan pemantauan supaya dapat meminimumkan kes kemalangan dan kematian dalam Op Selamat kali ini," katanya kepada pemberita selepas meninjau sekatan jalan raya (SJR) di Stesen LRT Bangsar, di sini, awal pagi tadi.Sementara itu dalam operasi SJR malam tadi, sebanyak 1,899 saman pelbagai kesalahan jalan raya telah dikeluarkan termasuk di dua lokasi lain iaitu di Jalan Genting Klang dan Jalan Ampang, di sini.

Dalam pada itu, beliau berkata, sebanyak 809 kemalangan jalan raya dengan dua kes kematian direkodkan di sekitar ibu negara, sepanjang empat hari pelaksanaan Op Selamat ke-19 sejak Rabu lalu.Sarifudin berkata, kedua-dua kes kematian itu berlaku di Lebuhraya Kuala Lumpur-Seremban dan Lebuhraya Besraya melibatkan penunggang motosikal.Pada 13 Januari lalu, Op Selamat 19 dilaksanakan selama 10 hari mulai 18 sehingga 27 Jan secara serentak di seluruh negara selepas dilancarkan oleh Timbalan Ketua Polis Negara Tan Sri Razarudin Husain di Ayer Keroh, Melaka.


Kerajaan Perpaduan berjaya selesai sebahagian besar kandungan MA63

KUALA LUMPUR, 22 Januari- Isu agihan perbelanjaan tahunan serta lantikan wakil Sabah dan Sarawak dalam Lembaga Hasil Dalam Negeri (LHDN) merupakan antara perkara utama dalam Perjanjian Malaysia 1963 (MA63) yang berjaya diselesaikan Kerajaan Perpaduan.Perdana Menteri, Datuk Seri Anwar Ibrahim berkata, kerajaan juga bersetuju memulangkan kuasa untuk pelaksanaan perbelanjaan bagi pembangunan infrastruktur awam kepada kerajaan Sabah dan Sarawak, menerusi Jabatan Kerja Raya (JKR) negeri masing-masing.Tambah beliau, projek pembinaan infrastruktur awam di Sabah dan Sarawak juga akan dibiayai oleh kerajaan persekutuan dengan keseluruhan peruntukan diagihkan kepada kerajaan negeri secara bersyarat iaitu perlu melalui pengawasan dan peraturan kewangan ketat serta dipantau Kementerian Kewangan.“Sebagai contoh peruntukan tahunan misalnya, Sarawak selama ini hanya menerima RM16 juta dan jumlah berkenaan dianggap tak munasabah bagi mereka.Oleh itu, kita buat format dan peraturan bagi meningkatkan peruntukan berkenaan kepada RM300 juta setahun, tertakluk kepada beberapa perincian perjanjian,” katanya selepas Majlis Rumah Terbuka Tahun Baharu Cina anjuran Dewan Perhimpunan Cina Kuala Lumpur dan Selangor (KLSCAH) di sini.

(Datuk Seri Anwar dan isteri, Datuk Seri Wan Azizah Wan Ismail hadir pada Majlis Rumah Terbuka Tahun Baharu Cina anjuran KLSCAH di sini / Foto BERNAMA)

Terdahulu, dalam ucapan beliau pada majlis itu, Perdana Menteri menegaskan, sebahagian besar peruntukan dalam MA63 yang berlarutan lebih 60 tahun berjaya diselesaikan semasa mesyuarat Majlis Tindakan Pelaksanaan MA63 yang disertai Ketua Menteri Sabah dan Sarawak, pada Jumaat lalu.Datuk Seri Anwar berkata, ia berjaya diselesaikan menerusi sokongan dan semangat perpaduan semua gabungan politik yang membentuk Kerajaan Perpaduan.


Selepas 25 tahun, Datuk Seri Anwar kembali ke Wisma MCA raikan TBC

KUALA LUMPUR, 22 Januari- Selepas 25 tahun, Perdana Menteri, Datuk Seri Anwar Ibrahim kembali ke Wisma MCA bagi memeriahkan sambutan Tahun Baharu Cina.Datuk Seri Anwar berkata, beliau menghargai undangan MCA ke majlis berkenaan kerana komponen Barisan Nasional (BN) itu kini menjadi sebahagian daripada Kerajaan Perpaduan pimpinannya.“Terima kasih kepada Presiden MCA, Datuk Seri Wee Ka Siong kerana menjemput saya dan Datuk Seri Dr Wan Azizah Wan Ismail, memang sudah lama, sudah lebih 25 tahun,” katanya selepas menghadiri Majlis Rumah Terbuka Tahun Baharu Cina MCA di sini.

(Datuk Seri Anwar bersama isteri, Datuk Seri Dr. Wan Azizah menggaul Yee Sang pada Majlis Rumah Terbuka Tahun Baharu Cina MCA di sini / Foto BERNAMA)

Turut hadir, Timbalan Perdana Menteri, Datuk Seri Dr. Ahmad Zahid Hamidi serta Menteri Komunikasi dan Digital Fahmi Fadzil.Tambah Datuk Seri Anwar, perpaduan bersama MCA akan dimanfaatkan bagi menumpukan usaha menangani isu pembangunan dan ekonomi negara.Sementara itu Datuk Seri Dr. Ahmad Zahid menyifatkan kembalinya Perdana Menteri ke Wisma MCA sebagai petanda baik perpaduan yang lebih erat akan terjalin antara semua bangsa di Malaysia."Kita perlu menerima hakikat landskap politik baharu telah terbina, kita harap MCA akan menjemput Perdana Menteri setiap tahun.Ia juga membawa mesej negara harus dibangun semula dengan situasi pascapandemik COVID-19 dan kita tidak akan boleh lakukan jika tiada kesepaduan sesama kita,” katanya.


Agong, Raja Permaisuri santuni rakyat Langkawi

KUALA LUMPUR, 21 Januari- Yang di-Pertuan Agong Al-Sultan Abdullah Ri'ayatuddin Al-Mustafa Billah Shah dan Raja Permaisuri Agong Tunku Hajah Azizah Aminah Maimunah Iskandariah hari ini berkenan berangkat menyantuni rakyat dan mengunjungi beberapa tempat di Pulau Langkawi, Kedah.Menurut catatan di Facebook rasmi Istana Negara, turut berangkat Pemangku Raja Pahang Tengku Mahkota Tengku Hassanal Ibrahim Alam Shah dan paduka-paduka anakanda Seri Paduka berdua.“Antara tempat yang dikunjungi Baginda berdua ialah Jeti Kubang Badak, Kampung Belanga Pecah dan Kampung Jalan Baru Teluk Baru. Baginda turut berkenan mengunjungi gerai Peneram Kak Yan di Kampung Kuala Melaka,” menurut catatan itu.

Yang di-Pertuan Agong Al-Sultan Abdullah Ri'ayatuddin Al-Mustafa Billah Shah dan Raja Permaisuri Agong Tunku Hajah Azizah Aminah Maimunah Iskandariah berangkat menyantuni rakyat dan mengunjungi beberapa tempat di Langkawi FOTO FB IstanaNegaraOfficial

Selain menikmati santapan petang, Al-Sultan Abdullah dan Tunku Azizah turut berkenan beramah mesra dengan pengunjung gerai dan orang ramai.


Keharmonian kaum, toleransi jadi tunjang perpaduan Bangsa Johor - Sultan Johor

JOHOR BAHRU, 21 Januari- Sultan Johor Sultan Ibrahim Sultan Iskandar mahu agar keharmonian kaum dan toleransi antara satu sama lain sentiasa menjadi tunjang perpaduan Bangsa Johor.Baginda bertitah perpaduan dan semangat muhibah sesama rakyat berbilang kaum, agama dan bangsa perlu terus diperkasakan."Masyarakat majmuk terdiri daripada pelbagai agama dan kaum memainkan peranan penting dalam pembinaan negara bangsa.

Sultan Johor berkenan menerima menghadap Pengerusi Jawatankuasa Kesihatan dan Perpaduan negeri Ling Tian Soon yang juga Ahli Dewan Undangan Negeri Yong PengFOTO FB officialsultanibrahim

"Saya mengucapkan kepada semua masyarakat Tionghua, Tahun Baharu Cina dan semoga sentiasa makmur dan sejahtera,” titah Sultan Ibrahim menerusi hantaran di laman Facebook rasmi baginda, hari ini.Terdahulu, Sultan Johor berkenan menerima menghadap Pengerusi Jawatankuasa Kesihatan dan Perpaduan negeri Ling Tian Soon yang juga Ahli Dewan Undangan Negeri Yong Peng di sini, hari ini.


Ahmad Zahid ucap Selamat Tahun Baharu Cina, mahu rakyat erat perpaduan

KUALA LUMPUR, 21 Januari- Timbalan Perdana Menteri Datuk Seri Dr Ahmad Zahid Hamidi merakamkan ucapan Selamat Tahun Baharu Cina kepada seluruh rakyat negara ini, khususnya kepada mereka yang meraikannya.Dalam ucapan sempena perayaan itu, Ahmad Zahid yang juga Menteri Kemajuan Desa dan Wilayah mengingatkan rakyat untuk mengukuhkan persefahaman dan kesepaduan demi Malaysia yang tercinta.“Sempena tahun arnab yang membawa simbol kepada keamanan dan keharmonian, saya menyeru untuk kita mengeratkan perpaduan dan jangan leka terhadap ancaman COVID-19.“Jaga kesihatan di musim perayaan ini demi keluarga dan negara tercinta. Selamat tahun baharu. Gong Xi Fa Cai,” katanya dalam video berdurasi 1 minit 25 saat yang dimuat naik di Facebooknya, hari ini,Ahmad Zahid turut mengingatkan bahawa keharmonian kaum serta keamanan yang dikecapi harus dipertahankan untuk kestabilan dan kemakmuran negara.

Timbalan Perdana Menteri Datuk Seri Dr Ahmad Zahid Hamidi FOTO FB zahidhamidi.fanpage

Dalam catatan di Facebook itu juga, beliau berharap sambutan Tahun Baharu Cina disemarakkan dengan semangat perpaduan dan hubungan silaturahim antara rakyat demi kesejahteraan negara. “Mudah-mudahan kita dalam dakapan kasih sayang di bawah lindungan dan rahmat-Nya,” menurut catatan itu.


Singapura, Malaysia bakal meterai MOC dalam ekonomi digital, hijau - Tengku Zafrul

DAVOS, 21 Januari- Malaysia dan Singapura akan menandatangani Memorandum Kerjasama (MOC) dalam ekonomi digital dan hijau, yang pertama untuk Putrajaya berikutan potensi pertumbuhan dalam kedua-dua sektor tersebut, kata Menteri Perdagangan Antarabangsa dan Industri, Tengku Datuk Seri Zafrul Abdul Aziz.Beliau berkata perdagangan digital adalah antara perdagangan yang paling pesat berkembang dan akan mengatasi perdagangan fizikal menjelang 2025.“Malah, kami berharap dapat memuktamadkan MOC pertama kami dalam ekonomi digital dan hijau dengan negara jiran kita, Singapura dan akan disaksikan oleh Perdana Menteri kedua-dua negara tidak lama lagi,” katanya kepada Bernama pada akhir Forum Ekonomi Dunia (WEF) 2023, di sini.Perdana Menteri, Datuk Seri Anwar Ibrahim dijadual mengadakan lawatan rasmi pertamanya ke Singapura pada akhir bulan ini. Perdana Menteri, Singapura Lee Hsien Loong telah mempelawa Anwar untuk melawat Singapura selepas beliau mengangkat sumpah sebagai Perdana Menteri Malaysia ke-10.Tengku Zafrul berkata perbincangan dengan Singapura mengenai MOC dalam perdagangan digital dan ekonomi hijau telah bermula pada tahun lepas dan telah dibentangkan kepada Kabinet, yang telah memberikan kelulusan untuk dimuktamadkan tidak lama lagi.“Secara ringkasnya, ini adalah permulaan berikutan kami juga sedang berbincang dengan negara lain,” katanya.Ditanya sama ada Malaysia akan turut mengambil pendekatan pelbagai hala dalam perjanjian perdagangan ekonomi digital dan hijau, menteri itu berkata: “Sudah tentu. Apa sahaja yang perlu dilakukan dengan cepat, kami akan melakukannya. Ia perlu dilaksanakan secara serentak.“Kita juga merupakan anggota Perjanjian Komprehensif dan Progresif bagi Perkongsian Trans-Pasifik (CPTPP), perjanjian perdagangan bebas ASEAN lain dan Perkongsian Ekonomi Komprehensif Serantau. Bagaimanapun, yang pertama ialah dua hala,” katanya.MOC adalah susulan rangka kerja kerjasama yang dimuktamadkan oleh kedua-dua negara pada Ogos 2022. Rangka Kerja Kerjasama dalam Ekonomi Digital akan memudahkan kerjasama yang diperhebat dalam bidang seperti pemudahan perdagangan; identiti digital; piawaian; penggalakan pelaburan; pemudahan pendigitalan serta pendigitalan perusahaan mikro, kecil dan sederhana (PMKS).Ini akan membuka peluang yang lebih luas, memberi manfaat kepada perniagaan, pekerja dan rakyat di kedua-dua negara.Dari aspek ekonomi hijau, kedua-dua negara akan mengukuhkan kerjasama untuk nyahkarbon industri selain membolehkan perniagaan dan pekerja merebut peluang yang wujud. Di bawah Rangka Kerja Kerjasama dalam Ekonomi Hijau, kedua-dua negara bersetuju untuk bekerjasama, antara lainnya dalam mobiliti generasi akan datang termasuk kenderaan elektrik dan kenderaan tanpa pemandu selain pertukaran dasar alam sekitar, sosial dan tadbir urus (ESG).Menurut artikel WEF, Perjanjian Perkongsian Ekonomi Digital antara Chile, New Zealand dan Singapura ialah perjanjian perdagangan digital sahaja yang pertama terbuka kepada semua anggota Pertubuhan Perdagangan Dunia (WTO), dan yang pertama ditandatangani secara elektronik pada Jun 2020.Ia dirangka untuk melengkapkan rundingan WTO dalam aktiviti e-dagang dan ekonomi digital yang sedang dijalankan dalam forum antarabangsa lain seperti Kerjasama Ekonomi Asia Pasifik serta Organisasi Kerjasama dan Pembangunan Ekonomi.Perjanjian ekonomi digital terkini ialah Perjanjian Ekonomi Digital United Kingdom-Singapura, yang berkuat kuasa pada Jun 2022 selepas hanya enam bulan rundingan.Tanpa mendedahkan butiran lanjut, Tengku Zafrul berkata beliau juga akan menjadi sebahagian daripada delegasi dalam lawatan Perdana Menteri ke Singapura.

Menteri Perdagangan Antarabangsa dan Industri, Tengku Datuk Seri Zafrul Abdul Aziz FOTO BERNAMA

“Singapura amat penting kepada Malaysia dan begitu juga sebaliknya. Langkah yang baik untuk meneruskan tahap libat urus ini. Saya tidak mahu mendahului butirannya. Cukup untuk menyatakan, MITI menantikannya, bersama-sama dengan rakan sejawat saya di Singapura, untuk menandatangani MOC,” katanya.Menteri Perdagangan dan Industri Singapura ialah Gan Kim Yong.Menurut data yang dikeluarkan oleh MITI baru-baru ini, Singapura menyumbang nilai eksport terbesar Malaysia dalam kalangan negara-negara ASEAN sebanyak RM232.57 bilion pada 2022, diikuti Thailand, Indonesia, Vietnam dan Filipina.Singapura, Thailand dan Indonesia merupakan tiga destinasi eksport utama pada 2022, menyumbang 78.3 peratus daripada jumlah eksport Malaysia ke ASEAN.Eksport ke hampir semua negara ASEAN mencatatkan rekod tertinggi baharu. -BERNAMA


Melaka berpotensi menjadi perintis agropelancongan buah tin di Malaysia

ALOR GAJAH, 21 Januari- Melaka komited menjadi perintis bagi sektor agropelancongan untuk penanaman pokok buah tin terbesar di negara ini. Ketua Menteri, Datuk Seri Sulaiman Md Ali berkata, sebanyak 1,500 pokok buah tin yang ditanam di ladang seluas 8,000 kaki persegi dilihat mampu menjadi pengeluar terbesar dalam pasaran buah tin di Melaka.Beliau berkata, produk makanan sunnah ini mendapat perhatian kerana khasiatnya selain hasilnya yang memberi pendapatan lumayan. Justeru, penanaman pokok itu bakal memberi nilai tambah kepada sektor pertanian dan pelancongan di Melaka khususnya kepada pengunjung yang ingin mempelajari dan mendalami mengenai buah tin. "Tanaman ini ialah produk baharu di Melaka dan sekali gus berpotensi melonjakkan agropelancongan di negeri ini terutama bagi mereka yang suka atau ingin mengenali apa itu buah tin."Malahan perancangan menambah 10,000 pokok dengan pelbagai jenis varieti buah tin dilihat mampu memberi pulangan dan impak yang positif dalam perusahaan ini," katanya.Beliau ditemui pemberita selepas melancarkan MBS Agro Farm and Fig Valley- Agro Pelancongan Pendidikan dan Kesihatan di Solok Duku, Masjid Tanah, di sini, hari ini. Sulaiman berkata komitmen kerajaan negeri dalam usaha menarik lebih ramai terlibat dalam pertanian dizahirkan menerusi penambahan sebanyak 56% dalam belanjawanan negeri berbanding sebelum ini.

"Jadi yang berminat dalam bidang pertanian, sahut cabaran ini, malah di peringkat Persekutuan ada peruntukan khusus yang diberikan dalam sektor ini yang boleh dipohon orang ramai," katanya.


Formula pemberian khas pada Sarawak, Sabah masih diperinci - Fadillah

KUCHING, 21 Januari- Formula pemberian khas mengikut Perkara 112D Perlembagaan Persekutuan kepada Sarawak dan Sabah masih di peringkat perincian, kata Timbalan Perdana Menteri, Datuk Seri Fadillah Yusof.Beliau berkata dengan adanya satu formula khusus nanti, pembayaran secara tahunan itu dapat dilakukan dengan lebih jelas.Katanya pandangan semua pihak akan diambil kira dalam menentukan formula itu termasuk pandangan Premier Sarawak Tan Sri Abang Johari Tun Openg.“Premier ada kemukakan formula berdasarkan kedudukan kewangan kerajaan Persekutuan, jika kedudukan kewangan baik maka bayaran perlu lebih. Senang sama-sama, susah juga sama-sama, itu prinsip yang Sarawak pegang.“Formula belum dapat dimuktamadkan tetapi buat masa ini prinsip dan mekanisme sudah ada dan kita akan cuba muktamadkan,” kata beliau kepada pemberita selepas menghadiri majlis penyampaian sumbangan untuk Komuniti Tiong Hua di sini, hari ini. Semalam, selepas mempengerusikan Mesyuarat Majlis Tindakan Pelaksanaan Perjanjian Malaysia 1963 (MA63) di sini, Perdana Menteri Datuk Seri Anwar Ibrahim berkata kerajaan Persekutuan bersetuju menaikkan pemberian khas kepada Sarawak mengikut Perkara 112D Perlembagaan Persekutuan kepada RM300 juta.

Timbalan Perdana Menteri Datuk Seri Fadillah Yusof (tiga, kanan) menyampaikan sumbangan Ang Pau dan buah limau kepada warga emas dan golongan kurang upaya sempena Tahun Baharu Cina hari ini / FOTO BERNAMA

Perdana Menteri berkata jumlah itu adalah pembayaran peringkat awal sebelum satu formula khusus diumumkan oleh kerajaan Persekutuan dan Sarawak.Anwar berkata prinsip pemberian itu diputuskan oleh pemimpin terdahulu yang melihat kedudukan Sabah dan Sarawak semasa pembentukan Malaysia yang dilihat lebih mundur ketika itu.


Polis guna dron pantau kelancaran lalu lintas di lokasi panas

(Keadaan lalu lintas diambil daripada dron di plaza Tol Gombak/FOTO PDRM)

KUALA LUMPUR, 21 Januari - Pasukan Gerakan Udara (PGU) bersama Jabatan Siasatan dan Penguatkuasaan Trafik (JSPT) memulakan pemantauan keadaan lalu lintas di beberapa lokasi panas sempena perayaan Tahun Baharu Cina.Pengarah JSPT, Datuk Seri Mat Kasim Karim berkata sepanjang Op Selamat 19, unit dron ditempatkan di sektor utara, timur dan selatan bagi memudahkan segala input atau maklumat disampaikan dengan pantas kepada petugas JSPT di lapangan agar tindakan segera diambil."Kita sentiasa komited dalam memastikan kelancaran lalu lintas untuk keselesaan dan keselamatan semua pengguna jalan raya."Kita jangkakan sebanyak 170,000 ribu kenderaan di Lebuhraya Kuala Lumpur - Karak, 60,000 di Lebuhraya Pantai Timur 1 manakala 2 juta kenderaan di Lebuhraya Utara Selatan akan berada di lebuh raya bermula hari ini," katanya melalui kenyataan pada Sabtu.

(Pegawai dan anggota unit Dron PDRM yang sedang mengendalikan Dron di lokasi panas KM367 PLUS dekat Slim River/FOTO PDRM)

Katanya, pergerakan akan mula sesak apabila orang ramai telah mula pulang ke Pantai Timur, Utara dan Selatan.PDRM menyarankan pengguna jalan raya yang penat dan perlu berehat, berhenti di kawasan rehat dan rawat (R&R), hentian sebelah dan plaza tol di lebuh raya termasuklah bagi menunaikan solat atau ke tandas."Kerjasama semua pengguna jalan raya dalam mematuhi undang-undang serta peraturan lalu lintas akan memastikan tiada tragedi berlaku di musim perayaan ini," tambahnya lagi.

(Pemantauan keadaan lalu lintas JSPT bersama Unit Dron, Pasukan Gerakan Udara, PDRM di KM 367.3 PLUS Slim River, Perak/FOTO PDRM)

(Keadaan lalu lintas diambil dari Dron di KM367- KM365 Lebuhraya Utara Selatan dekat Slim River (Sesak menghala ke utara)/FOTO PDRM)


Kerukunan, toleransi antara kaum pengikat nyata dalam membawa Malaysia ke depan

KUALA LUMPUR, 20 Januari- Perayaan besar di negara ini memberi peluang kepada rakyat untuk menyemai semangat perpaduan dan saling mengenali.Perdana Menteri, Datuk Seri Anwar Ibrahim berkata, elemen kerukunan dan toleransi antara kaum adalah pengikat yang nyata dalam membawa Malaysia ke depan. "Perayaan-perayaan besar yang ada di negara ini memberikan kita peluang menyemai semangat perpaduan dan saling kenal antara satu dengan yang lain. Mewakili seluruh rakyat Malaysia berbilang bangsa, saya ucapkan Selamat Tahun Baru Cina 2023 kepada seluruh masyarakat Cina di negara ini," katanya menerusi hantaran di laman Facebook beliau.

(Datuk Seri Anwar mengucapkan Selamat Tahun Baharu Cina buat seluruh masyarakat Cina menerusi hantaran di Facebook beliau / Foto FB Anwar Ibrahim)

Hantaran tersebut turut disertakan dengan video berdurasi 1.14 minit yang memaparkan kisah seekor arnab berwarna putih bernama Miki yang menjadi simbolik perjuangan dalam menuju kejayaan.Menerusi video berkenaan, Datuk Seri Anwar turut berpesan agar seluruh rakyat terus memperkasa diri.“Sebagai satu negara merdeka, sudah matang dan dewasa, wajar kita perkasakan semua rakyat, semua kaum di negara Malaysia tercinta,” katanya sambil mengucapkan Selamat Tahun Baharu Cina dalam bahasa Mandarin ketika mengakhiri video tersebut.


Bonus penjawat awam negeri dikecualikan cukai- PM

KUCHING, 20 Januari- Pemberian bonus bagi semua pegawai perkhidmatan awam di semua negeri dikecualikan cukai.Perdana Menteri Datuk Seri Anwar Ibrahim berkata, walaupun pada asalnya cadangan tersebut disuarakan Premier Sarawak, namun pengecualian cukai tersebut terpakai kepada semua penjawat awam di semua negeri."Sekarang ini bonus yang diberikan oleh kerajaan negeri itu tertakluk kepada cukai, tapi saya fikir munasabah jadi bonus itu tidak tinggi, oleh itu bonus tersebut akan dikecualikan dari cukai. "Yang ini terpakai untuk semua pegawai perkhidmatan awam di semua negeri, jadi walaupun dicadangkan untuk Sarawak tetapi terpakai untuk semua penjawat awam di negara kita,"katanya.Beliau berkata demikian dalam sidang media mesyuarat Majlis Tindakan Pelaksanaan Perjanjian Malaysia 1963 (MA63) di Kuching, Sarawak.

(Perdana Menteri (TENGAH) ketika menghadiri Mesyuarat Tindakan Pelaksanaan MA63 bersama Premier Sarawak serta Ketua Menteri Sabah di Kuching)


Pertimbang naik had siling projek pembangunan Sarawak dan Sabah

KUCHING, 20 Januari - Jumlah had siling RM50 juta bagi projek pembangunan yang diserahkan kepada Sarawak dan Sabah dipertimbangkan untuk dinaikkan sekiranya pelaksanaan projek itu dikendalikan secara berhemah.Perdana Menteri, Datuk Seri Anwar Ibrahim berkata cabaran bagi kedua-dua negeri kini adalah mempesatkan pelaksanaan projek-projek bawah RM50 juta.Jelas beliau, rasional kepada kelulusan perkara itu mengambil kira daripada pengalaman sebelum ini yang mana pelaksanaan di peringkat persekutuan dan negeri mengambil masa sehingga ada yang tidak dapat dibelanjakan.  Baru-baru ini, Kerajaan Persekutuan menyerahkan kuasa meluluskan projek pembangunan bernilai hingga RM50 juta kepada pentadbiran Sabah dan Sarawak yang akan diseliakan oleh Jabatan Kerja Raya.Beliau bercakap dalam Sidang Media Khas selepas Mesyuarat Tindakan Pelaksanaan MA63, di sini.


KKD fokus prasarana digital, keselamatan data dan siber serta pelaburan digital tahun ini

MELAKA, 20 Januari- Kementerian Komunikasi dan Digital (KKD) akan memfokuskan kepada prasarana dan pelaburan digital serta keselamatan data dan siber pada tahun ini.Menteri Komunikasi dan Digital, Fahmi Fadzil berkata aspek prasarana akan memberi tumpuan kepada akses bagi kemudahan jalur lebar dan perkhidmatan telekomunikasi.Beliau berkata pelaburan digital pula dijangka dapat memacu pertumbuhan ekonomi negara pasca COVID-19 sekali gus menjadikan Malaysia sebagai hab digital di rantau Asean.“Kalau sebelum ini kita banyak beri fokus kepada pembinaan pusat-pusat pemprosesan data, ke depan kita melihat juga kepada beberapa sektor lain (membabitkan pelaburan digital) dan ini akan diselaraskan oleh Perbadanan Ekonomi Digital Malaysia (MDEC),” katanya.Fahmi berkata antara fokus bagi pelaburan digital termasuklah ‘nomad pass’ dan DE Dagang yang secara tidak langsung dapat membawa masuk lebih banyak bakat-bakat baharu ke dalam negara.

(Menteri Komunikasi dan Digital, Fahmi Fadzil)

Beliau berkata demikian kepada pemberita selepas menghadiri Mesyuarat Kerja Pelan Strategik KKD 2023-2025 dan Agenda KKD 2023 yang turut dihadiri Timbalannya, Teo Nie Ching dan Ketua Setiausaha KKD, Datuk Seri Mohammad Mentek.


Setiausaha Kewangan Negeri dilantik wakil Sarawak dalam LHDN, berkuat kuasa hari ini

KUCHING, 20 Januari- Setiausaha Kewangan Negeri dilantik sebagai wakil Sarawak dalam ahli Lembaga Pengarah Hasil Dalam Negeri (LHDN), berkuat kuasa hari ini.Perdana Menteri, Datuk Seri Anwar Ibrahim berkata, lantikan itu dibuat mengambil kira profesionalisme dan pengalaman."LHDN merupakan satu lembaga yang sangat penting dan tentunya Setiausaha Kewangan Negeri mempunyai kedua-dua kelayakan berkenaan."Pelantikan tersebut relevan memandangkan tidak mempunyai sebarang masalah dan isu."Apa yang ditekankan ialah dua syarat, kelayakan iaitu dari segi profesionalisme dan pengalaman, kedua-duanya ini dipenuhi dan saya berpuas hati melihat kepada cadangan yang diberikan kerajaan Negeri Sarawak dan cadangan itu sesuai, integritinya tidak boleh dipertikai, dan itu saya rasa bagi LHDN sangat utama, " katanya.Beliau berkata dalam sidang media mesyuarat Majlis Tindakan Pelaksanaan Perjanjian Malaysia 1963 (MA63) di sini.

(Datuk Seri Anwar pada sidang media mesyuarat Majlis Tindakan Pelaksanaan Perjanjian Malaysia 1963 (MA63)

Sebelum ini, kerajaan negeri mengalu-alukan pelaksanaan langkah Kabinet Persekutuan seperti yang termaktub dalam Laporan Jawatankuasa Antara Kerajaan (IGC) 1962, bahawa Sarawak mesti mempunyai wakil dalam LHDN Cadangan keahlian dalam Lembaga LHDN merupakan antara tuntutan kerajaan negeri menerusi Perjanjian Malaysia 1963 (MA63) yang dalam perbincangan dengan Kerajaan Persekutuan.

Pada Oktyober tahun lalu, Kabinet meluluskan cadangan untuk meminda Akta Lembaga Hasil Dalam Negeri Malaysia (LHDN) 1995 bagi membolehkan wakil Kerajaan Sarawak dan Sabah menduduki keanggotaan lembaga pengarahnya.

Menteri Kewangan Tengku Datuk Seri Zafrul Tengku Abdul Aziz berkata, cadangan pindaan Akta LHDNM 1995 [Akta 533] itu diluluskan oleh Jemaah Menteri pada 30 September lalu dengan memperuntukkan seorang wakil masing-masing dari kedua-dua negeri tersebut.

Kerajaan juga telah melantik calon daripada Kerajaan Sabah ke Lembaga LHDN yang mengisi kekosongan ahli profesional pada 1 September 2022.


Kawal selia sempadan: Perbincangan penubuhan agensi tunggal di peringkat akhir

JOHOR BAHRU, 20 Januari- Sebuah agensi tunggal yang diberi kuasa sepenuhnya untuk mengawal selia sempadan negara, kini di peringkat akhir proses penubuhan.  Menteri Dalam Negeri, Datuk Seri Saifuddin Nasution Ismail berkata, penyatuan itu boleh meningkatkan kualiti kawal selia sempadan negara.

Tambahnya, ketika ini lebih 20 agensi terlibat dalam memastikan kawal selia sempadan negara. Antaranya Polis Diraja Malaysia (PDRM), Jabatan Imigresen Malaysia, MAQIS dan Jabatan Kastam Diraja Malaysia.  "Penubuhan agensi tunggal mengawal selia sempadan negara menjadi inisiatif berterusan dalam memberi khidmat kepada rakyat. "Kalau kita berhasil ke arah mewujudkan sebuah agensi tunggal di mana kesemua fungsi agensi kawal selia itu kita satukan tanpa kompromi tetapi manfaatkan teknologi dan ambil contoh beberapa negara yang membabitkan agensi kawalan sempadan, kita percaya itu arah tuju paling tepat dilaksanakan," katanya.

(Menteri Dalam Negeri, Datuk Seri Saifuddin Nasution Ismail)

Saifuddin memaklumkannya selepas mempengerusikan Mesyuarat Jawatankuasa Penyelarasan Keputusan Kesesakan Tambak Johor di Bangunan Sultan Iskandar, di sini.


"Membangun Malaysia Madani" lonjakan baharu buat negara

PUTRAJAYA, 19 Januari- Konsep Madani disasar untuk dijadikan dasar bagi setiap teras yang akan diteroka bagi memperkukuh lapan keperluan melibatkan Ekonomi dan Kewangan, Perundangan, Pendidikan, Kemasyarakatan, Budaya, Bandar dan Luar Bandar.

Perdana Menteri, Datuk Seri Anwar Ibrahim dalam amanatnya menjelaskan Madani merupakan satu kerangka dasar yang terdiri daripada enam tonggak dasar iaitu keMampanan (M), kesejAhteraan (A), Daya cipta (D), hormAt (A), keyakiNan (N) dan Ihsan (I).

Menurut Jabatan Perdana Menteri dalam kenyataan berkaitan, amanat Perdana Menteri hari ini adalah berpaksikan latar pengalamannya dalam keprihatinan dan perjuangan rakyat bermula daripada gerakan pelajar, aktivis sosial, ahli politik, pemimpin kerajaan sehinggalah dilantik sebagai Perdana Menteri ke-10.

Amanat bertemakan "Membangun Malaysia Madani" itu disiarakan secara langsung dari Pusat Konvensyen Antarabangsa Putrajaya (PICC) menerusi Radio Televisyen Malaysia (RTM), BERNAMA TV, Facebook JPM dan Kementerian Komunikasi dan Digital (KKD) .

Menurut kenyataan sama, agenda dasar kerangka Madani bukan sahaja memberi tumpuan kepada penyelesaian masalah dan memenuhi keperluan semasa negara tetapi turut menyentuh pencorakan masa depan serta memenuhi potensi rakyat dan negara.

Majlis amanat itu diadakan sejurus selepas Proram Wacana Membangun Malaysia Madani yang diadakan bermula pukul 9.00 pagi sehingga 11.00 pagi.

Ia bagi meneroka tonggak dasar Madani dalam usaha untuk memberi kefahaman yang lebih tuntas dalam kerangka pemikiran, falsafah, etika dan tindakan dalam membangun Malaysia Madani.

"Wacana tersebut telah disampaikan empat orang ahli panel; terdiri daripada Menteri Besar Selangor, Datuk Seri Amirudin Shari, Presiden Kolej Dar Al-Hikmah, Datuk Prof Muhd Nur Manuty; Pengerusi Eksekutif Institut Darul Ehsan (IDE), Datuk Prof Dr Mohammad Redzuan Othman dan Pengarah Institut Pengajian Sains Sosial (IPSAS), Prof Dr Haslinda Abdullah," menurut kenyataan tersebut.

Pada majlis sama, Perdana Menteri turut meluncurkan versi terkini buku "Membangun Negara Madani: Visi dan Kerangka Dasar Reformasi yang diterbitkan oleh Institut Darul Ehsan (EDI) dengan 215 halaman.

(Perdana Menteri, Datuk Seri Anwar Ibrahim)

Turut diadakan Mini Pameran Malaysia Madani bagi memberi pencerahan secara dekat kepada hadirin mengenai enam tonggak dasar Madani melalui bahan pameran yang memberikan maklumat serta penerangan konsep Madani.

Majlis turut dihadiri Timbalan Perdana Menteri, Datuk Seri Dr Ahmad Zahid Hamidi dan Datuk Seri Fadillah Yusof serta barisan menteri-menteri kabinet lain.


20 pejabat imigresen dibuka Sabtu dan Ahad, atasi isu kesesakan kaunter pasport

SEPANG, 19 Januari - Operasi semua pejabat Imigresen di Pusat Transformasi Bandar (UTC) bakal dilanjutkan sehingga pukul 7 malam pada hari bekerja manakala sehingga pukul 5 petang pada hujung minggu.Menteri Dalam Negeri, Datuk Seri Saifuddin Nasution Ismail berkata ia sebagai langkah segera bagi mengatasi isu kesesakan luar biasa di pejabat permohonan pasport.

"Sebagai tanda kepekaan kita terhadap aduan rakyat...kita tidak pernah menafikan... macam yang saya sebutkan...jadi apakah langkah kita untuk memastikan kita dapat membantu mengurangkan kesesakan," katanya dalam sidang media selepas merasmikan Pejabat Pasport Lapangan Terbang Antarabangsa Kuala Lumpur (KLIA),di sini.Tambah Saifuddin, Jabatan Imigresen Malaysia (JIM) juga bakal mengoperasikan sejumlah 20 buah pejabat pengeluar pasport terpilih di Semenanjung Malaysia pada setiap Sabtu dan Ahad mulai 28 Januari ini. Katanya, pejabat terbabit akan beroperasi dari pukul 8 pagi hingga 12.30 tengah hari.Pejabat terlibat ialah Menara Ikhlas di Putrajaya, Jalan Duta dan Wangsa Maju di Kuala Lumpur, Shah Alam, Kelana Jaya, Kajang, Puchong, Pelabuhan Klang, Kuala Selangor dan Kuala Kubu Baru di Selangor; Setia Tropika, Kulai, Muar, Kluang dan Batu Pahat di Johor, Melaka,Taiping dan Teluk Intan di Perak, Seberang Jaya di Pulau Pinang serta Kulim di Kedah.


Pesuruhjaya kanak-kanak dilantik anggotai Suhakam - Anwar

PUTRAJAYA, 18 Januari- Kerajaan memutuskan melantik pesuruhjaya kanak-kanak menganggotai Suruhanjaya Hak Asasi Manusia (Suhakam).Ia dalam usaha menangani kes penderaan dan masalah sosial melibatkan kanak-kanak.Perdana Menteri, Datuk Seri Anwar Ibrahim berkata pelantikan pesuruhjaya kanak-kanak itu juga sebagai satu cabang khas berautonomi di bawah Suhakam."Kita juga telah meminta supaya Timbalan Perdana Menteri, Datuk Seri Dr Ahmad Zahid mempengerusikan jawatankuasa sosial untuk meneliti semua masalah-masalah yang terkait juga di bawah penyelenggaraan Menteri Pembangunan Wanita, Keluarga dan Masyarakat, Datuk Seri Nancy Shukri," katanya.Beliau menyatakan demikian selepas pasca mesyuarat kabinet Kerajaan Perpaduan, di sini hari ini.

(Perdana Menteri, Datuk Seri Anwar Ibrahim( tengah) pada sidang media selepas mempengerusikan Mesyuarat Kabinet di Bangunan Perdana Putra hari ini/Foto Bernama)


Teguran laporan Ketua Audit Negara 2021 perlu penelitian serius jemaah menteri - PM

PUTRAJAYA, 18 Januari - Teguran Laporan Ketua Audit Negara 2021 berhubung soal perbelanjaan, ketirisan yang tidak menepati syarat serta peraturan perlu diambil serius dan diteliti oleh jemaah menteri.Perdana Menteri, Datuk Seri Anwar Ibrahim berkata mesyuarat Kabinet hari ini telah meneliti laporan tersebut namun memilih tidak mengumumkannya untuk memberi ruang kepada badan-badan di bawah kementerian untuk menjawab.

"Untuk kali ini, saya minta supaya jemaah menteri melihat secara serius teguran-teguran ini supaya tidak berulang kerana laporan Ketua Audit Negara memberikan syor-syor tetapi kesilapan atau keterlanjuran yang sama itu diteruskan tahun demi tahun," katanya dalam sidang media selepas mempengerusikan mesyuarat Kabinet, di sini.Tambah Anwar, Jabatan Audit Negara akan mengumumkan laporan itu pada waktu yang sesuai dan dibentangkan dalam sidang Parlimen akan datang.Katanya, laporan itu penting kerana mengesan kesilapan yang sama seperti kurang pengawasan, membiarkan ketirisan dan menyerahkan kepada syarikat-syarikat yang tidak mengikut peraturan.


Tol percuma sempena Tahun Baharu Cina - PM

PUTRAJAYA, 18 Januari- Bersempena perayaan Tahun Baharu Cina, tawaran kadar tol percuma selama dua hari akan dinikmati pengguna lebuh raya seluruh negara, melibatkan semua kelas kenderaan.Perdana Menteri, Datuk Seri Anwar Ibrahim berkata tol percuma itu akan bermula dari pukul 12.01 pagi 20 Januari hingga 11.59 malam 21 Januari."Jadi untuk itu Menteri Kerja Raya dan Menteri Pengangkutan telah mengambil inisiatif berbincang dengan syarikat konsesi dan bersetuju supaya ditiadakan tol bagi 20 dan 21 Januari ini. "Ini untuk memudahkan kerana ramai yang akan pulang ke kampung bukan saja yang berbangsa Cina tetapi juga Melayu dan India," katanya.

Beliau menyatakan demikian selepas pasca mesyuarat kabinet Kerajaan Perpaduan, di sini hari ini.Anwar turut menasihati orang ramai yang akan memulakan perjalanan bercuti atau pulang ke kampung supaya berhati-hati ketika memandu dan mematuhi peraturan jalan raya ditetapkan.


Permohonan RTK 2.0 dibuka semula 27 Januari ini

PUTRAJAYA, 18 Januari - Majikan boleh membuat permohonan untuk mendaftar pekerja asing menerusi Program Rekalibrasi Tenaga Kerja (RTK) 2.0 bermula 27 Januari ini.Program yang tamat pada 31 Disember lepas itu disambung semula sehingga hujung tahun ini bagi memenuhi keperluan tenaga kerja asing.Ketua Pengarah Imigresen, Datuk Seri Khairul Dzaimee Daud bekata lapan sektor dan subsektor terlibat terdiri daripada sektor perkilangan, pembinaan, perlombongan dan kuari serta pengawal keselamatan.

Selain itu, sektor perkhidmatan, pertanian, dan perladangan turut dibenarkan termasuk satu sektor baru yang ditambah iaitu sektor pembantu rumah asing."Majikan boleh mendaftarkan maklumat pekerja mereka secara online di dalam sistem imigresen iaitu https://imigresen-online.imi.gov.my. "Selepas majikan mendaftar mereka akan mendapat satu tarikh sistem temujanji online. Imigresen memohon kerjasama semua majikan untuk datang pada tarikh dan masa yang ditetapkan ini untuk mengelakkan berlakunya kesesakan dan membolehkan imigresen memproses permohonan mereka dengan lebih cepat," katanya dalam sesi taklimat bersama media, di sini.Khairul Dzaimee turut mengingatkan majikan untuk berurusan terus dengan pihak imigresen kerana tiada orang tengah atau pihak lain yang dilantik untuk melaksanakan program tersebut.Justeru, pihaknya akan mengambil tindakan penguatkuasaan terhadap mana-mana pihak yang didapati menjalankan aktiviti dan kegiatan berkaitan pelaksanaan program tersebut.


Kerajaan teliti keperluan tambah jawatan Hakim Mahkamah Tinggi Sabah, Sarawak - PM

PUTRAJAYA, 18 Januari - Kerajaan meneliti keperluan menambah jawatan Hakim Mahkamah Tinggi untuk Sabah dan Sarawak.Perdana Menteri, Datuk Seri Anwar Ibrahim dalam sidang media selepas mempengerusikan mesyuarat Kabinet berkata keperluan itu susulan peningatan jumlah kes.

"Dikemukakan juga cadangan mengenai penambahan jawatan Hakim Mahkamah Tinggi untuk Sabah dan Sarawak. Jadi kita berikan sedikit keutamaan terutamanya penambahan jawatan-jawatan kerana meningkatnya kes-kes di Sabah dan Sarawak," katanya.Anwar berkata, proses pelantikan Hakim Mahkamah Tinggi untuk Sabah dan Sarawak perlu dirujuk kepada Yang Dipertua Negeri masing-masing."Kalau ikut dalam peraturan fasal Perlembagaan kena rujuk Yang Dipertua Sabah dan Sarawak sebelum dipersembah kepada Yang di-Pertuan Agong,” kata beliau.Perdana Menteri berkata Mesyuarat turut bersetuju supaya kerajaan melihat kedudukan bangunan mahkamah di Sabah dan Sarawak yang ada dikesan agak daif.


Membudaya pembayaran tanpa tunai, Cashless@PEDi dilancarkan

KUALA LUMPUR, 18 Januari- Projek rintis Cashless@PEDi dilancarkan di 28 Pusat Ekonomi Digital Keluarga Malaysia (PEDi) terpilih di seluruh negara. Suruhanjaya Komunikasi dan Multimedia Malaysia (MCMC) dalam satu kenyataan memaklumkan projek rintis itu bertujuan membudayakan pembayaran tanpa tunai dalam kalangan masyarakat luar bandar menerusi pameran dan aktiviti.Projek dengan kerjasama Payments Network Malaysia Sdn Bhd (PayNet) itu, selari dengan Rangka Tindakan (Blueprint) Ekonomi Digital Malaysia untuk mempertingkatkan tahap literasi pembayaran digital.Projek tersebut bermula di PEDi PPR Sri Pantai dan PEDi PA Seri Sabah, Wilayah Persekutuan Kuala Lumpur pada 31 Disember tahun lalu.Kemudian, diteruskan di PEDi Taman Kelisa serta PEDi Soeharto, diikuti beberapa PEDi di Negeri Sembilan, Melaka dan Johor.Berdasarkan cerapan PayNet, 78% rakyat negara ini masih cenderung melakukan pembayaran tunai pada 2021.

Namun, trend sama menurun sebanyak 11% pada 2020.Bagaimanapun, ia kembali meningkat tahun lalu terutama di kawasan luar bandar.


Tengku Zafrul adakan mesyuarat dua hala dengan Ericsson, Microsoft

DAVOS, 18 Januari- Ericsson Group dan Microsoft adalah antara syarikat multinasional yang masing-masing terlibat dalam mesyuarat dua hala dengan Menteri Perdagangan Antarabangsa dan Pelaburan, Tengku Datuk Seri Zafrul Tengku Abdul Aziz pada Forum Ekonomi Dunia (WEF) di sini.Perbincangan dalam mesyuarat itu, dengan Ericson diwakili Presiden dan Ketua Pegawai Eksekutif, Borje Ekholm manakala Microsoft pula diwakili Naib Presiden Eksekutif Jean-Philippe, menumpukan mengenai potensi pelaburan dan pengembangan.Menteri turut mengadakan pertemuan dengan Pengerusi dan Ketua Pegawai Eksekutif Pertubuhan Perdagangan Luar Jepun (Jetro), Nobuhiko Sasaki serta Ketua Pegawai Eksekutif Dow Jones & Company, Almar Latour.Ketika ditanya mengenai rentetan pertemuan dua hala yang telah diadakan sejak beliau tiba di sini pada Isnin, Tengku Zafrul menyifatkan ia adalah sesuatu yang hebat setakat ini.“Seperti yang anda ketahui WEF 2023 dihadiri kira-kira 2,700 pemimpin dari 130 negara, termasuk 52 ketua negara.“Saya mahu mengadakan lebih banyak mesyuarat dua hala terutama dengan rakan sejawatan saya,” katanya kepada Bernama pada luar acara WEF 2023 di bandar peranginan ski di sini, semalam.Beliau berkata setakat ini, perbincangan dalam mesyuarat dua hala itu menumpukan peluang-peluang di Malaysia.“Sesetengah syarikat yang bertemu dengan kita sebenarnya telah melabur di Malaysia tetapi mahu memastikan pelaburan mereka dilindungi. Kita juga berbincang mengenai potensi untuk mengembangkan operasi dan meningkatkan pelaburan mereka di Malaysia,” katanya.Tengku Zafrul menjelaskan perbincangan juga menyentuh perkara yang boleh ditawarkan Malaysia kepada syarikat multinasional ini.“Jadi, menerusi kerajaan baharu, kita mahu melihat kestabilan dan kita juga bercakap tentang prospek Malaysia,” katanya.Selain itu, syarikat Malaysia juga sedang berkembang ke luar negara, oleh yang demikian syarikat multinasional ini boleh membantu dalam usaha itu, katanya.Mengenai pewujudan ruang ‘Malaysia House’ buat kali pertama di Davos sempena WEF, beliau berkata ia adalah pendekatan yang baik supaya kehadiran Malaysia dirasai.“Negara lain telah mengambil pendekatan ini sejak beberapa tahun lepas. Kita mahu kehadiran kita dirasai. Kehadiran yang lebih kuat daripada sebelum ini,” katanya.Tengku Zafrul kini mengetuai delegasi Malaysia ke WEF 2023.

Menteri Perdagangan Antarabangsa dan Industri (MITI), Tengku Datuk Seri Zafrul AzizFOTO BERNAMA

Antara acara berjadual yang akan disertainya ialah sesi mengenai keburukan fragmentasi ekonomi, rantaian bekalan dan pengangkutan serta sesi bertajuk ‘Living with Risk’ dengan Tengku Zafrul akan menjadi antara tiga ahli panel.Beliau juga akan berada dalam sesi dua ahli panel bagi mengupas mengenai ‘Global Trade: Navigating The Post Pandemic Supply Chain Challenge’ bersama-sama dengan Pengerusi Kumpulan dan Ketua Pegawai Eksekutif DP World yang berpangkalan di Dubai, H.E. Sultan Ahmed Bin Sulayem.Sesi itu akan menumpukan sama ada kuasa makroekonomi -- seperti inflasi, ketegangan geopolitik, lonjakan harga komoditi, gangguan rantaian bekalan dan kekangan kapasiti -- akan berterusan sehingga 2023 dan cara untuk syarikat boleh mencipta rantaian bekalan yang lebih berdaya tahan. -BERNAMA


MITI sasar tarik pelaburan, teroka perniagaan di peringkat antarabangsa bersama sektor korporat - Tengku Zafrul

DAVOS, 18 Januari- Misi Kementerian Perdagangan Antarabangsa dan Industri (MITI) pada mesyuarat tahunan Forum Ekonomi Dunia (WEF) bukan sahaja untuk menarik pelaburan ke Malaysia tetapi juga meneroka peluang perniagaan bagi syarikat tempatan ke peringkat antarabangsa.Menterinya, Tengku Datuk Seri Zafrul Aziz berkata tugas mempromosi Malaysia bukan hanya menjadi tanggungjawab kerajaan semata-mata, malah ia turut digalas oleh sektor korporat.Justeru, katanya, misi MITI ke sini kali ini turut disertai agensi di bawah kementerian tersebut seperti Lembaga Pembangunan Pelaburan Malaysia (MIDA) dan InvestKL selain syarikat pelaburan berkaitan kerajaan (GLIC) dan syarikat berkaitan kerajaan (GLC) seperti Khazanah, Kumpulan Wang Simpanan Pekerja (KWSP), Permodalan Nasional Bhd, Petronas dan Sime Darby yang akan mengadakan pertemuan dan perbincangan dengan pelbagai syarikat terkemuka dunia.“Kita telah menyediakan ruang yang kondusif di Malaysia House untuk memudahkan pelbagai perbincangan yang telah diatur. Insya-Allah, semua usaha kita akan membuahkan hasil, demi Malaysia,” katanya kepada Bernama di sini, hari ini.Forum tahunan WEF ke-53 yang berlangsung dari 16-20 Jan itu menghimpunkan seramai 2,700 pemimpin mewakili 130 negara, termasuk 52 ketua negara di bandar peranginan Davos ini, di Pergunungan Alps.

Forum bertemakan ‘Kerjasama Dalam Dunia Terpisah: Menangani Krisis Mendesak, Mengendalikan Cabaran Masa Depan,’ itu dianjurkan di tengah-tengah pelbagai krisis yang telah meningkatkan lagi perpecahan serta pemisahan landskap geopolitik dunia.Delegasi Malaysia ke WEF bagi tahun ini diketuai Tengku Zafrul yang dijangka menyertai sesi termasuk berkaitan kos perpecahan ekonomi, rantaian bekalan, pengangkutan dan juga ‘Living with Risk’ (Hidup Bersama Risiko) yang mana beliau merupakan antara tiga ahli panel bagi sesi tersebut. -BERNAMA


PM terima kunjungan hormat Menteri Luar Singapura

KUALA LUMPUR, 17 Januari- Perdana Menteri, Datuk Seri Anwar Ibrahim berhasrat memberi tumpuan kepada ekonomi dan mencapai kemajuan dalam menyelesaikan isu-isu dua hala yang tertunggak secara komprehensif dengan Singapura.Perkara itu dinyatakan beliau ketika menerima kunjungan hormat Menteri Luar Singapura Dr Vivian Balakrishnan di Perdana Putra, Putrajaya."Menerima kunjungan hormat daripada Menteri Luar Negeri Republik Singapura, TYT Dr. Vivian Balakrishnan petang tadi.Semasa kunjungan hormat tersebut, kami bertukar-tukar pandangan mengenai pelbagai isu dua hala dan serantau yang menjadi kepentingan bersama," katanya menerusi catatan di laman rasmi Facebook beliau.

(Datuk Seri Anwar menerima kunjungan hormat Menteri Luar Singapura Dr Vivian Balakrishnan di pejabat beliau di Perdana Putra, Putrajaya)

Balakrishnan berada di Malaysia sempena lawatan rasmi empat hari mulai Ahad hingga Rabu ini.


Tiga perkara diperjuang demi kebajikan masyarakat India

PETALING JAYA, 17 Januari- Tiga perkara menjadi keutamaan dalam memperjuang kebajikan masyarakat India di negara ini meliputi kemiskinan bandar, kemudahan infrastruktur dan utiliti di kawasan perladangan serta aspek pendidikan.Timbalan Perdana Menteri, Datuk Seri Dr Ahmad Zahid Hamidi berkata, ia menjadi tumpuan utama beliau dalam membantu masyarakat India sejak dahulu lagi.Beliau yang juga Menteri Kemajuan Desa dan Wilayah memaklumkan, perkara tersebut telah dibincang dan dirancang bersama mendiang Datuk Seri Ramesh Rao yang dilantik sebagai Pegawai Khas Hal Ehwal Kaum India di pejabat Timbalan Perdana Menteri.“Saya sedang meneliti apa yang beliau rancangkan untuk masyarakat India walaupun telah berbincang dengan saya beberapa kali dan saya telah memberikan persetujuan pada dasarnya.Tentunya saya akan laksanakan perkara yang telah beliau komited untuk laksanakan,” katanya kepada pemberita selepas memberi penghormatan terakhir kepada Ramesh Rao di kediaman keluarga mendiang di sini.

(Datuk Seri Dr. Ahmad Zahid Hamidi)

Ramesh Rao, 52, meninggal dunia di kediamannya di Petaling Jaya pada Sabtu, difahamkan akibat serangan jantung.Pada 24 Disember lepas, mendiang yang juga Presiden Pertubuhan Minda dan Sosial Prihatin dilantik sebagai Pegawai Khas kepada Timbalan Perdana Menteri yang menjaga kepentingan serta permasalahan masyarakat India.


Hutang negara cecah RM1.5 trilion- PM

(Sidang media selepas majlis Dialog Belanjawan 2023 turut disertai Datuk Seri Ahmad Maslan dan Steven Sim Chee Keong)

PUTRAJAYA, 17 Januari- Hutang negara termasuk liabiliti kini telah mencecah sebanyak RM1.5 trilion. Justeru, Perdana Menteri, Datuk Seri Anwar Ibrahim menjelaskan, perkara itu perlu ditangani segera. "Ekonomi masih dianggap malap. Ia juga berkait dengan perkembangan antarabangsa, baik soal konflik Rusia-Ukraine atau pasca COVID-19 yang belum menzahirkan kekuatan ekonomi," katanya. Kementerian Kewangan pada 29 Disember mengesahkan bahawa kerajaan akan membentangkan Belanjawan 2023 yang disemak semula di Dewan Rakyat pada 24 Februari 2023.Semasa persidangan Dewan Rakyat pada 20 Disember, Dewan Rakyat meluluskan peruntukan khas perbelanjaan perkhidmatan berjumlah RM107.72 bilion, antaranya merangkumi bayaran gaji kepada penjawat awam, utiliti, biasiswa, bantuan kebajikan serta perkhidmatan pendidikan dan kesihatan.Sementara itu, Perdana Menteri menjelaskan, negara boleh melakukan penjimatan sehingga RM10 bilion daripada kebocoran yang berlaku dalam sistem perolehan kerajaan.Katanya, kebocoran boleh dihentikan sekiranya amalan rasuah dibanteras di semua peringkat termasuk mengubah cara lama iaitu tanpa campur tangan politik atau kepentingan peniaga besar dalam perolehan kerajaan."Kita mengalami kebocoran yang tinggi. Belum dua bulan (saya) di Kementerian Kewangan sudah kenal pasti RM3 bilion hingga RM4 bilion yang boleh diselamatkan," katanya ketika berucap pada majlis Dialog Belanjawan 2023 bertema ‘Membangun Malaysia Madani’ di Putrajaya pagi tadi.Turut hadir ialah dua Timbalan Menteri Kewangan Datuk Seri Ahmad Maslan dan Steven Sim Chee Keong, Ketua Setiausaha Negara Tan Sri Mohd Zuki Ali dan Timbalan Ketua Setiausaha Perbendaharaan Datuk Johan Mahmood Merican.

(Perdana Menteri Datuk Seri Anwar Ibrahim pada sidang mediaselepas merasmikan Dialog Belanjawan 2023)


Isu pengeluaran caruman KWSP, nasib dan masa depan pencarum penting

KUALA LUMPUR, 17 Januari- Isu cadangan pengeluaran sekali lagi wang caruman KWSP.

Penganalisis Ekonomi, Prof Madya Dr Ahmed Razman Abdul Latiff berpendapat kenyataan Perdana Menteri meletakkan nasib dan masa depan rakyat sekali gus mencari jalan lain yang lebih berkesan adalah langkah rasional."Hakikatnya majoriti besar pencarum KWSP sudah tidak mempunyai lagi wang yang mencukupi untuk persaraan. Malah, ramai kalangan pencarum terutamanya kaum bumiputera tidak lagi mempunyai simpanan yang tinggi, hanya kurang daripada RM10,000.

"Malah, kalau kita lihat yang mempunyai caruman kurang daripada RM1,000.00 pun amat tinggi peratusannya.

(Penganalisis Ekonomi, Prof Madya Dr Ahmed Razman Abdul Latiff)

"Oleh itu, inisiatif ataupun program lain harus difikirkan untuk membantu golongan ini tanpa menjejaskan caruman untuk persaraan mereka", katanya kepada RTM.Berhubung Sumbangan Tunai Rahmah (STR) pula, ia disifatkan pendekatan yang wajar dan perlu diteruskan bagi membantu golongan kurang berkemampuan, rentan dan mudah terjejas.Bantuan seumpama itu memastikan rakyat dalam kategori berkenaan dapat meneruskan kehidupan dalam situasi peningkatan kos sara hidup yang semakin mencabar.


PUTRAJAYA, 17 Januari- Kerajaan akan beri tumpuan kepada sektor perkhidmatan dalam Belanjawan 2023 yang bakal dibentangkan pada 24 Februari ini.  Perdana Menteri, Datuk Seri Anwar Ibrahim berkata sektor tersebut melibatkan teknologi hijau, ekonomi digital serta perusahaan kecil dan sederhana (IKS).  Beliau yang merangkap Menteri Kewangan menjelaskan, dasar kerajaan perlu meningkatkan keupayaan sektor IKS yang dilihat berpotensi tinggi bersaing dengan syarikat-syarikat besar.  "Dari segi dasar kerajaan, harus lebih tertumpu kepada mengupayakan IKS."Sebenarnya bidang ini mempunyai potensi besar dan melibatkan kerjaya yg besar, jadi kita perlu mengajak dan angkat keupayaan mereka untuk bersaing dengan syarikat besar,"katanya. Tambah Datuk Seri Anwar, beliau mengambil pendekatan yang realistik dalam Belanjawan 2023 dengan mengambil kira keadaan ekonomi serta pandangan politik. "Sekiranya ada keperluan untuk membuat perubahan, kita akan lakukan kerana mandat diberikan adalah mandat untuk melakukan perubahan," katanya. Beliau bercakap dalam Majlis Dialog Belanjawan 2023 bertema ‘Membangun Masyarakat Madani’ di Putrajaya.

(Perdana Menteri berucap dalam Majlis Dialog Belanjawan 2023 di Putrajaya)


Sarawak bersedia bina pusat kanser menjelang akhir tahun ini - Abang Johari

KUCHING, 17 Januari- Kerajaan Sarawak bersedia membina sebuah pusat kanser menggunakan dana negeri menjelang akhir tahun in jika kerajaan Persekutuan bersetuju dengan cadangan tersebut, kata Premier Sarawak, Tan Sri Abang Johari Tun Openg.Bercakap pada majlis jamuan malam Ulang Tahun ke-20 Pusat Jantung Sarawak, di sini, malam tadi, beliau berkata pusat itu akan menyumbang kepada penjagaan kesihatan wilayah ini dan memenuhi keperluan pesakit kanser dari Sarawak, Sabah dan negara jiran.“Saya tahu untuk membina pusat itu sangat mahal. Kerajaan negeri akan bekerjasama dengan kerajaan Persekutuan di mana kita membina bangunan yang menelan kos sekitar RM800 juta, manakala kerajaan Persekutuan menyediakan tenaga pakar dan peralatan,” katanya.Abang Johari berkata perkara itu akan dibincangkan lebih lanjut dengan Menteri Kesihatan, Dr Zaliha Mustafa, Timbalan Menteri Kesihatan, Lukanisman Awang Sauni dan Ketua Pengarah Kesihatan, Tan Sri Dr Noor Hisham Abdullah, yang turut menghadiri majlis jamuan malam itu.Sementara itu, Dr Zaliha memuji jabatan kesihatan Sarawak atas usahanya menggalakkan rakyat negeri itu mendapatkan suntikan dos penggalak kedua COVID-19.Bliau berkata sebanyak 12,612 dos penggalak kedua berjaya diagihkan melalui semua pejabat kesihatan bahagian, hospital, agensi kerajaan dan fasiliti kesihatan swasta di Sarawak.

Premier Sarawak Tan Sri Abang Johari Tun Openg menerima kunjungan hormat Menteri Kesihatan Dr Zaliha Mustafa di Dewan Undangan Negeri di Petra Jaya, malam tadi FOTO BERNAMA

“Ini sebagai langkah meningkatkan kesiapsiagaan menghadapi kemungkinan peningkatan kes dan kematian COVID-19. Pemvaksinan akan diteruskan secara besar-besaran di seluruh Sarawak sehingga akhir bulan ini,” kata Dr Zaliha.Mengenai Pusat Jantung Sarawak, beliau berkata pusat itu adalah contoh kisah kejayaan besar bagaimana mengubah kemudahan dalam memperluaskan rangkaian perkhidmatan untuk merawat pesakit jantung, buah pinggang dan kanser. -BERNAMA


Raja Permaisuri Agong berkenan berangkat ke Masjid Sri Sendayan

SEREMBAN, 17 Januari- Raja Permaisuri Agong Tunku Hajah Azizah Aminah Maimunah Iskandariah berkenan berangkat menunaikan solat Maghrib dan Isyak di Masjid Sri Sendayan di sini, malam tadi.Seri Paduka yang tiba pada pukul 6.30 petang diiringi anakanda Tengku Puteri Raja Tengku Puteri Afzan Aminah Hafizatullah Al-Sultan Abdullah turut bersama-sama jemaah mendengar kuliah Maghrib bertajuk 'Sifat Mementingkan Diri Sendiri' disampaikan Ustaz Shaifudin Maulup.Tunku Azizah turut meluangkan masa melihat keindahan seni bina masjid berkenaan dengan disertai pengasas syarikat perbankan Kumpulan RHB Tan Sri Abd Rashid Hussain, iaitu individu yang mewakafkan Masjid Sri Sendayan.

Raja Permaisuri Agong Tunku Hajah Azizah Aminah Maimunah Iskandariah (tengah) berkenan mendengar penerangan dari pengasas syarikat perbankan Kumpulan RHB Tan Sri Abd Rashid Hussain (kanan) mengenai seni reka bentuk masjid ketika berangkat tiba bagi melawat sekitar Masjid Sri Sendayan.

Masjid yang terletak di kawasan berkeluasan 4.5 hektar dengan kos lebih RM100 juta itu merupakan hasil seni dan arkitek yang hampir sepenuhnya dibawa dari luar negara termasuk Mesir, Turki, Dubai, Maghribi dan China.Pemandangan dan suasana mempesonakan terutama menjelang senja di masjid berkenaan menjadi tumpuan orang ramai yang mengagumi keunikan rekaan bangunan yang dibina sejak 2015 itu.


Malaysia Madani bakal jadi panduan masyarakat

BANDAR HILIR, 17 Januari- Kementerian Perpaduan Negara akan memperluas dan memperkasakan program-program yang menyokong konsep Malaysia Madani seperti yang diilhamkan Perdana Menteri, Datuk Seri Anwar Ibrahim.  Menteri Perpaduan Negara, Datuk Aaron Ago Dagang berkata, konsep baharu itu bertujuan membentuk masyarakat bertamadun pada masa hadapan, selain dijangka bakal menjadi slogan baharu Kerajaan Perpaduan.  Pelbagai program bakal dirangka demi menyokong konsep berkenaan agar menjadi panduan setiap lapisan masyarakat.

“Program Malaysia Madani juga memberi tumpuan ke arah membentuk satu masyarakat masa depan yang ideal, bertamadun, menghormati antara satu sama lain, menggunakan norma-norma baharu agar kita dapat bergaul dan bekerjasama walaupun berbeza bangsa, agama, bahasa dan budaya,” katanya kepada pemberita, di sini, semalam.

(Menteri Perpaduan Negara, Datuk Aaron Ago Dagang)

Beliau berkata demikian selepas Majlis Perjumpaan dan Amanat Bersama Menteri Perpaduan Negara dan Lawatan ke Muzium Seni Bina yang turut dihadiri Ketua Setiausaha Kementerian Perpaduan, Datuk Noridah Abdul Rahim.


Ceroboh perairan negara, APMM kelantan tahan empat bot nelayan asing

PASIR PUTIH, 15 Januari- Agensi Penguatkuasaan Maritim Malaysia (APMM) Kelantan menahan empat buah bot nelayan asing di percayai menceroboh perairan Negara, Khamis lepas. Kesemua bot dari Vietnam itu ditahan pada kedudukan 90 hingga 106 batu nautika dari muara Tok Bali, Pasir Puteh antara pukul 6.52 petang hingga 10.24 malam.Bot ditahan menerusi pelaksanaan Op Naga Barat, Op Kuda Laut dan Op Damai sekitar perairan sempadan Malaysia - Vietnam.Pengarah APMM Negeri, Kapten Maritim Syed Nor Adli Syed Ab Rahman berkata, seramai 24 orang termasuk tekong dan kru berusia antara 14 hingga 64 tahun ditahan.

(Pengarah APMM Negeri, Kapten Maritim Syed Nor Adli Syed Ab Rahman)

Selain bot, turut di rampas peralatan menangkap ikan, peralatan navigasi dan komunikasi serta bekalan diesel sebanyak 1,200 liter yang dianggarkan berjumlah lebih RM1.6 juta.  "Tiada hasil tangkapan ikan di temui di dalam bot-bot yang di tahan. Kesemua bot di syaki belum sempat melakukan aktiviti perikanan dan jarak perjalanan daripada Vietnam tu mungkin dengan bot yang perlahan, dalam tiga hari baru sampai ke perairan Malaysia, sebab belum ada hasil", katanya.Kes akan disiasat di bawah Seksyen 15(1)(a) kerana gagal mempamerkan sebarang dokumen kebenaran menangkap ikan di perairan Malaysia. Manakala, empat tekong disyaki melanggar Seksyen 16(3) Akta Perikanan 1985 kerana gagal memaklumkan pegawai berkuasa melalui radio atau faksimili. Semua kru pula disiasat di bawah Seksyen 6(1)(c) Akta Imigresen 1959/63 kerana gagal mempamerkan sebarang pengenalan diri yang sah.


Jangan amal budaya selesa - PM

PUTRAJAYA, 16 Januari - Jemaah Menteri dan warga perkhidmatan awam diingatkan untuk tidak mengamalkan budaya selesa sebaliknya bertekad melaksanakan perubahan dalam pentadbiran negara.Perdana Menteri, Datuk Seri Anwar Ibrahim berkata dalam apa jua sistem perlu ada keinginan dan hasrat untuk membawa perubahan kepada negara.

“Sudah mantap sistem yang bergerak puluhan tahun tapi harus ada kesediaan rendah diri untuk mengakui, ada kekuatannya tetapi bila kita letak tokoh baharu…harus ada hasrat bawa perubahan."Jadi tidak benar kalau kata bahawa kita harus ada budaya selesa, gembira dan memuaskan...itu yang mengigit kita,” katanya ketika berucap pada perjumpaan Perdana Menteri bersama warga Jabatan Perdana Menteri (JPM) bagi bulan Januari 2023, di sini.Tambah Anwar, penjawat awam juga perlu berani membuat teguran terhadap Kerajaan Perpaduan kini yang didapati melanggar tindakan undang-undang. "Saya tekankan ialah penguatkuasaan. Apa yang saya pelajari terutama di kementerian kewangan saya melihat banyak keterlanjuran...hendak salahkan pegawai...kalau minit daripada menteri apatah lagi perdana menteri, dia patuh."Tetapi saya telah beri pengarahan yang jelas...kalau ada minit daripada PM sekalipun kalau dianggap melanggar peraturan sekurang-kurangnya saya dimaklumkan telebih dahulu...apa lagi kalau dikalangan pegawai-pegawai di pejabat saya..pejabat Timbalan Menteri atau Menteri," katanya.Turut hadir Timbalan Perdana Menteri Datuk Seri Fadillah Yusof, Menteri di Jabatan Perdana Menteri (Sabah, Sarawak dan Tugas-Tugas Khas) Datuk Armizan Mohd Ali, Menteri di Jabatan Perdana Menteri (Hal Ehwal Agama) Datuk Dr Mohd Na’im Mokhtar dan Ketua Setiausaha Negara Tan Sri Mohd Zuki Ali.


Data projek terbengkalai diteliti sebelum usaha intervensi dilaksana - KPKT

JOHOR BAHRU, 16 Januari - Data projek lewat, sakit dan terbengkalai sedang diteliti sebelum dikemukakan kepada mesyuarat jawatankuasa pasukan petugas khas, bulan depan. Timbalan Menteri Pembangunan Kerajaan Tempatan (KPKT), Akmal Nasrullah Mohd Nasir berkata usaha intervensi sementara dibuat sebelum intervensi yang dirancang kementerian dilaksana.Katanya, komitmen KPKT tidak hanya kepada usaha menyelamatkan projek kerajaan malah projek swasta.

"Angka telah diumumkan oleh YB Menteri sebelum ini 389,327 cuma pada masa yang sama bila saya berkongsi isu rumah sakit dan terbengkalai ini maklum balas lebih meluas."Ini termasuk juga mungkin diusahakan peringkat kerajaan negeri dan peringkat agensi cuma rekod rasmi kita telah dapat tapi daripada jumlah tersebut kita rialistik ataupun munasabah berapa banyak projek yang boleh cuba diselamatkan tahun ini," katanya ketika ditemui pemberita selepas menyantuni peniaga dan pengunjung pasar pagi Taman Pelangi, di sini.Selain itu, tambah Akmal projek pembinaan perumahanan baharu pada masa akan datang akan memberi lebih tumpuan terhadap aspek ancaman haiwan liar.Langkah itu susulan terdapat peningkatan laporan berhubung kehadiran haiwan liar seperti gajah di kawasan perumahan khususnya di luar bandar.Justeru beliau berkata, Kementerian Pembangunan Kerajaan Tempatan (KPKT) akan bekerjasama dengan Jabatan Perlindungan Hidupan Liar dan Taman Negara (Perhilitan) dalam aspek berkenaan bagi memastikan kejadian itu tidak berulang."Banyak juga yang dibangkitkan akhir-akhir ini melibatkan haiwan liar yang masuk ke kawasan perumahan, jadi kita perlu bekerjasama dengan Perhilitan untuk mengelak musibah lebih besar atau kecederaan sama ada di pihak penduduk mahupun haiwan liar itu sendiri," katanya.


Ribuan tanglung merah tarik orang ramai ke Jalan Raja Uda

BUTTERWORTH, 15 Januari- 10,000 tanglung sutera merah yang digantung di Jalan Raja Uda di sini bagi menyambut kedatangan Tahun Baharu Cina, Tahun Arnab, serta memeriahkan lagi perayaan itu pada 22 Jan ini, kata Presiden Dewan Perniagaan Cina Pulau Pinang Datuk Seri Hong Yeam Wah.Beliau berkata tanglung dari China bernilai keseluruhan kira-kira RM350,000 itu, dinyalakan mulai 8 Jan lepas hingga hari ke-15 Tahun Baharu Cina.Menurut Hong, kos untuk memasang lentera kertas itu adalah sumbangan kerajaan negeri, ahli Parlimen dan ahli Dewan Undangan Negeri serta Kumpulan Tan Wah.“Tanglung dipasang sepanjang lebih kurang 4 kilometer (km), bermula dari simpang selatan Jalan Telaga Air ke seluruh Jalan Raja Uda, yang merupakan lokasi terdapatnya banyak kedai makan.Tujuan utama menggantung tanglung ini ialah untuk menyemarakkan semangat Tahun Baharu Cina dalam kalangan penduduk di sini,” katanya kepada Bernama baru-baru ini.

(Peniaga pasar malam di Kuil Tow Boo Keong menerima kedatangan lebih ramai pengunjung berikutan 10,000 tanglung sutera merah yang digantung di Jalan Raja Uda/BERNAMA)

Pengarah Urusan Kumpulan Tah Wah itu berkata pemasangan tanglung itu merupakan tradisi komuniti Butterworth sejak 2009 bermula dengan hanya 5,000 tanglung.Katanya pada 2015, Jalan Raja Uda telah dimasukkan dalam Malaysian Book of Records kerana menggantung 10,000 tanglung sepanjang 3.5 km jalannya.“Kami telah melakukan tradisi ini secara tahunan hingga dua tahun lepas. Kami terpaksa berhenti dua tahun lepas ekoran tercetusnya wabak virus COVID-19. Tahun ini semua telah kembali normal dan kami gembira dapat menghidupkan kembali tempat ini pada musim perayaan ini,” katanya.Selain itu, Hong berkata para peniaga pasar malam di Kuil Tow Boo Keong menerima kedatangan lebih ramai pengunjung dengan 10,000 lentera berkenaan menerangi Jalan Raja Uda.“Terdapat lebih 200 gerai menjual barangan seperti pencuci mulut, biskut tradisional, pakaian dan perhiasan, mengambil bahagian dalam pasar malam itu tahun ini. Pasar malam tersebut dijadualkan beroperasi setiap hari dari 7 hingga 10 malam,” katanya.Sementara itu, peniaga pasar malam Lim Chin Tat, 23, berkata pemasangan 10,000 tanglung itu menarik orang ramai ke gerainya.“Pada hujung minggu, ramai orang datang melihat tanglung-tanglung yang cantik ini dan akan singgah di gerai saya untuk membeli perhiasan untuk rumah mereka. Saya bersyukur atas usaha dilaksanakan pihak berkuasa dalam meningkatkan perniagaan kami,” katanya.- BERNAMA


30 Pelajar PJJ PACE, UUM terlibat program khidmat masyarakat

BATU CAVES, 14 Januari- Seramai 30 pelajar program jarak jauh (PJJ) dari Pusat Pengajian Profesional dan Lanjutan (PACE) Universiti Utara Malaysia (UUM), Kampus Kuala Lumpur mengadakan program khidmat masyarakat di Sekolah Kebangsaan Kampung Selayang.Berkonsepkan 'kesukarelaan dan pendidikan', program khidmat masyarakat tersebut turut disertai 80 pelajar SK Kampung Selayang, selain melibatkan guru-guru, ahli jawatankuasa Persatuan Ibu, bapa dan Guru (PIBG) sekolah dan masyarakat setempat.Timbalan Pengarah program, Mohd Rahmat Mohd Shariff berkata, program khidmat masyarakat yang julung kali diadakan itu memfokuskan kepada dua aktiviti utama iaitu program gotong royong serta taklimat kesihatan dan penjagaan gigi bersama pelajar-pelajar.Katanya, ia bertujuan membantu pihak sekolah mewujudkan persekitaran pembelajaran yang kondusif dan bersih untuk anak-anak, disamping mendidik para pelajar sekolah tentang kepentingan menjaga kesihatan gigi."Program Gotong-Royong yang dijalankan merangkumi aktiviti mencantik dan mengindahkan kawasan sekolah seperti memotong rumput, membersihkan longkang dan mengecat bangunan sekolah."Manakala bagi Program Taklimat Penjagaan Gigi pula, ia dikendalikan oleh empat pegawai pergigian dari Kementerian Kesihatan (KKM) yang memberi penerangan tentang kepentingan menjaga gigi diikuti sesi demonstrasi dan latihan memberus gigi bersama semua pelajar terlibat,” katanya selepas ditemui RTM selepas perasmian program tersebut yang disempurnakan Ahli Parlimen Batu, P. Prabakaran.

(Antara pelajar PJJ dari PACE, UUM Kampus Kuala Lumpur yang terlibatdalam program khidmat masyarakat di Sekolah Kebangsaan Kampung Selayang)

Menurut Rahmat, program itu juga adalah projek tahun kedua mereka bagi memenuhi keperluan kursus kod VKMB 2031 iaitu Pembangunan Masyarakat III.Turut hadir pada program tersebut ialah Pengarah UUM PACE, Prof. Madya Dr. Awan Ismail, Penasihat Program, En. Ali Hafizar Mohamad Rawi dan Guru Besar SK Kampung Selayang, En. Badrulhisham Bahari. Sementara itu, Pengarah PACE, Prof. Madya Dr. Awan Ismail berkata penganjuran program tersebut merupakan antara usaha PACE UUM dalam mendekati dan menyumbang kepada komuniti setempat.Ia selaras dengan hasrat menjadikan universiti untuk masyarakat yang bukan sahaja memberi tumpuan dalam aspek akademik semata-mata, malah memberikan sumbangan kepada komuniti melalui program khidmat masyarakat.Pada program tersebut, para pelajar PJJ UUM yang terlibat turut memberi sumbangan wang tunai berjumlah RM 4,000.00 kepada pihak sekolah yang berjaya dikumpul menerusi hasil tajaan beberapa pihak swasta dan orang persendirian.


Datuk Seri Anwar tidak mahu polemik permusuhan dengan Tun Mahathir berterusan

KUALA LUMPUR, 13 Januari- Perdana Menteri Datuk Seri Anwar Ibrahim tidak mahu lagi polemik “permusuhan” atau “hubungan pasang-surut” antara beliau dengan Tun Dr Mahathir Mohamad diteruskan, sebaliknya semua pihak perlu menerima hakikat bahawa rakyat sudah memberi mandat kepadanya untuk menerajui kerajaan.Tanpa menyatakan secara khusus mengenai status hubungannya dengan Tun Dr Mahathir, Anwar berkata tumpuan beliau ketika ini adalah melaksanakan tugasnya sebagai Perdana Menteri dan enggan melayani “kerenah” atau “celoteh” yang tidak relevan daripada negarawan itu.“Belum ada apa-apa hubungan (situasi terkini) antara saya dengan beliau, saya pun hanya tumpu pada kerja saya (sebagai Perdana Menteri) dan saya tidak sangat melayani kerenah atau celoteh dia yang saya fikir tak begitu relevan.Rakyat sudah memilih dan kita diberi mandat untuk menjalankan kerja, saya tumpukan ke arah itu, tapi saya juga tidak mahu ini dianggap permusuhan (dengan Tun Dr Mahathir) berterusan, tidak perlulah,” katanya ketika menjadi tetamu rancangan temu bual televisyen Indonesia, Nation Hub: Special Interview Bersama Datuk Seri Anwar Ibrahim yang disiarkan di saluran CNBC Indonesia TV, hari ini.

(Datuk Seri Anwar ditemu bual dalam rancangan 'Nation Hub: Special Interview Bersama Datuk Seri Anwar Ibrahim' / Foto Youtube CNBC Indonesia)

Anwar berkata demikian sebagai menjawab persoalan mengenai hubungannya dengan Perdana Menteri Keempat dan Ketujuh itu yang sering menjadi tumpuan dan polemik pelbagai pihak, khususnya selepas Ahli Parlimen Tambun itu mengangkat sumpah sebagai Perdana Menteri ke-10 pada 24 Nov lepas.Temu bual khas itu dirakam ketika lawatan rasmi Anwar ke Indonesia selama dua hari pada 8 dan 9 Jan lepas.Sementara itu, ditanya mengenai suasana politik Malaysia, Anwar akui keadaan politik di negara ini berbeza dengan Indonesia dan beberapa negara lain kerana permusuhan politik Malaysia disifatkannya sebagai “terlalu tajam” yang mungkin disebabkan warisan cara kepimpinan Tun Dr Mahathir.“Siapa yang tidak mendukungnya (Tun Dr Mahathir) dianggap musuh dan situasi ini (permusuhan politik yang tajam) berkembang sehingga kini.Tapi sekurang-kurangkan kita (Kerajaan Perpaduan) cepat bertindak (ubah kepada cara baharu) dengan memikirkan soal negara, masa depan dan kestabilan politik hingga berjaya membentuk pergabungan dengan pendirian tatakelola baik dan menolak korupsi dan prinsip ini telah disepakati.Saya harap pembangkang kita (di Malaysia) juga tidak terlalu mempertajamkan (permusuhan) dan saya juga minta mereka hindari daripada mengeluarkan kenyataan yang menghukum dan mengkafirkan orang jika ini dapat diringankan, kita boleh berdialog dengan lebih baik,” katanya.Selain itu, dalam soal kritikan rakyat terhadap kerajaan khususnya golongan muda, Anwar berkata rakyat tidak boleh dipersalahkan sebaliknya ia adalah cabaran kepada kerajaan kerana rakyat sentiasa menilai prestasi Kabinet pimpinannya.Bagaimanapun tegas Perdana Menteri, “ketajaman politik” sehingga mengkafirkan orang lain harus dibendung dan malah jika terdapat anak muda yang cenderung dengan ekstremisme juga perlu dibendung  dengan sifat kasih sayang.“Misalnya, saya lihat nada anak muda juga pada masa sekarang dengan bulan lalu, sangat berbeza, ertinya mereka mengamalkan sikap terbuka dan tidak terkongkong dengan pemikiran yang jumud atau konservatif dan mereka juga menilai kita,” katanya.- BERNAMA


(Fahmi berucap pada pertemuan dengan warga KKD Kelantan di Jabatan Penyiaran Kelantan)

KOTA BHARU, 13 Januari- Kementerian Komunikasi dan Digital (KKD) bercadang membentangkan pindaan pindaan Akta Perlindungan Data Peribadi 2010 (Akta 709) di Parlimen susulan kes kebocoran data peribadi pengguna yang semakin membimbangkan. Menterinya, Fahmi Fadzil berkata perkara itu sedang diteliti sebelum memorandum dibawa kepada Jemaah Menteri dan berharap ia akan dapat diselesaikan tahun ini. "Akta Perlindungan Data Peribadi perlu ditambah baik dan jika undang-undang diperkukuh, aspek keselamatan dipertingkat, banyak insiden kebocoran data dapat diatasi," kata Fahmi dalam pertemuan dengan warga KKD Kelantan di Jabatan Penyiaran Kelantan di sini. Beliau turut menyampaikan sumbangan banjir kepada warga KKD termasuk ahli Kelab Media Kelantan Darulnaim yang terjejas banjir baru-baru ini.Dalam perkembangan berkaitan, Fahmi berkata kementeriannya juga dalam proses menubuhkan Pusat Kawalan Komunikasi bagi mengatasi masalah rangkaian internet di beberapa kawasan terjejas. Proses berkenaan diharap dapat dilaksanakan secepat mungkin bagi menyediakan rangkaian internet kepada komuniti bagi memacu pertumbuhan ekonomi digital. Sebelum ini ketika sesi mengadap Yang di-Pertuan Agong, Al-Sultan Abdullah Riáyatuddin Al-Mustafa Billah Shah, baginda mahu masalah rangkaian internet yang dihadapi komuniti di Kuala Boh, Cameron Highlands, Pahang diatasi.

(Fahmi berkata KKD cadang pinda Akta Perlindungan Data Peribadi atasi kebocoran)


Perhimpunan Agung Khas UMNO lulus dua pindaan perlembagaan parti

KUALA LUMPUR, 13 Januari- Perhimpunan Agung Khas UMNO hari ini meluluskan dua pindaan perlembagaan parti termasuk membabitkan ahli yang menang bertanding tetapi meninggalkan parti atau bertanding sebagai calon Bebas atau parti lawan pada pilihan raya gugur keahlian dengan sendirinya.Pindaan yang melibatkan Fasal 20.11 itu untuk disesuaikan dengan peruntukan Larangan Ahli Parlimen Bertukar Parti sebagaimana Akta Perlembagaan (Pindaan) (No.3) 2022 dikuatkuasakan mulai 5 Oktober lepas.Pindaan lain yang diluluskan ialah meletakkan ketua penerangan bahagian sebagai mereka yang automatik menjadi perwakilan dalam Perhimpunan Agung UMNO setiap tahun, melibatkan pindaan pada Fasal 8.4.Kelulusan kedua-dua pindaan tersebut disahkan Pengerusi Tetap UMNO Tan Sri Badruddin Amiruldin yang menyatakan pindaan tersebut lulus dengan lebih suara bersetuju.

Para perwakilan menyanyikan lagu UMNO 'Bersatu, Bersetia, Berkhidmat' pada Perhimpunan Agung UMNO 2022 di Pusat Dagangan Dunia Kuala Lumpur (WTCKL) hari ini FOTO BERNAMA

Terdahulu Naib Presiden UMNO Datuk Seri Mohamed Khaled Nordin ketika membentangkan pindaan tersebut berkata ia dipinda bagi memastikan peruntukan oleh parti bersifat terkini dan selari dan peruntukan semasa dan undang-undang negara.Perhimpunan agung kali ini melibatkan 2,648 perwakilan dan 174 pemerhati, iaitu ketua penerangan bahagian, menjadikan jumlahnya 2,822 orang.


Ahmad Zahid garis lima hala tuju baharu untuk UMNO bergerak ke hadapan

KUALA LUMPUR, 13 Januari- Presiden UMNO, Datuk Seri Dr Ahmad Zahid Hamidi menggariskan lima hala tuju baharu bagi membolehkan parti bergerak ke hadapan, sesuai dengan perubahan sikap, pemikiran dan landskap politik negara.Beliau berkata hala tuju pertama adalah menjalin kerjasama strategik dengan mewujudkan persefahaman dengan rakan-rakan parti politik dan pertubuhan bukan kerajaan dalam mendepani realiti politik baharu.Pengerusi Barisan Nasional (BN) itu berkata menerusi pendekatan itu, UMNO boleh melebarkan jaringan memandangkan realiti ketika ini, parti tidak boleh bersendirian.“UMNO berpendirian (bahawa) BN perlu diberikan nafas baharu dengan sifat keterangkuman. UMNO perlu menjadi wadah kepada pertubuhan bukan kerajaan Melayu sebagai rakan sekutu. Kita juga perlu mendekati kumpulan-kumpulan ulama yang saya percaya ramai di luar sana bersedia untuk bersama dengan kita.“Malah usul penubuhan Majlis Ulama UMNO yang pernah dibuat suatu ketika dahulu perlu disegerakan pelaksanaannya,” katanya ketika menyampaikan ucapan dasar pada Perhimpunan Agung UMNO 2022 di Pusat Dagangan Dunia Kuala Lumpur, di sini, hari ini.Ahmad Zahid yang juga Timbalan Perdana Menteri berkata hala tuju kedua adalah menyegarkan parti dengan pemugaran idea serta pengkaderan yang efektif, sesuai dengan perubahan minda serta keutamaan rakyat.Beliau berkata UMNO harus tampil sebagai sebuah parti yang bergerak dengan idea.“Kita mesti mewujudkan Institut UMNO sebagai sebuah badan pemikir, seperti yang dilontarkan oleh Ketua Puteri UMNO (Datuk Zahida Zarik Khan) dalam ucapan dasarnya. Kita akan menjemput cendiakawan Melayu serta pakar pelbagai bidang bagi mencanai pemikiran di luar daripada kotak kebiasaan kita sebagai sebuah parti pejuang kemerdekaan di milenial baharu ini,” katanya.Dalam aspek pengkaderan, Ahmad Zahid berkata beliau mahu memastikan idealisme perjuangan terus ditanam dan menjadi pedoman setiap ahli UMNO selain mahu parti didukung dengan prinsip dan disiplin jamaah yang memastikan keputusan dibuat secara bersama dan tanggungjawab dipikul bersama.

(Presiden UMNO, Datuk Seri Dr Ahmad Zahid Hamidi / FOTO BERNAMA)

Hala tuju ketiga pula merujuk kepada keperluan untuk melabur dalam teknologi dan komunikasi masa hadapan bagi memastikan parti tidak ketinggalan dalam kecanggihan serta kepantasan perhubungan kerana UMNO mesti menguasai teknologi semasa dan terkini sebagai saluran penyampaian, melampaui wadah media sosial sekarang. Ahli Parlimen Bagan Datuk itu berkata selain itu, kempen dan ceramah bersemuka perlu berubah kepada kaedah secara langsung (live) di media sosial dan adalah tidak mustahil menerusi teknologi metaverse mampu menarik minat anak muda.Hala tuju keempat pula melibatkan gerakan merombak gerak kerja jentera parti secara konvensional kepada pendekatan berasaskan data dan analisis di semua peringkat struktur parti, sesuai dengan demografi pengundi dan psikografik rakyat yang melibatkan kajian keperibadian, nilai, pendapat, sikap, minat dan gaya hidup.Bagi hala tuju kelima, Ahmad Zahid berkata parti mesti menggilap dan mengetengahkan muka-muka baharu sebagai wajah hadapan parti selain usaha meningkatkan kualiti ahli serta menggilap potensi mereka untuk mewarisi kepimpinan parti dan negara perlu sentiasa berjalan.“Kita mahu pada pilihan raya umum dan pilihan raya negeri yang akan datang, kita mesti membariskan muka-muka baharu sebagai wajah hadapan parti. Kita akan membuktikan wajah segar UMNO yang dapat membawa dan memenuhi harapan rakyat dan kita juga tidak akan melupakan mereka yang berpengalaman untuk turut dipertimbangkan,” katanya. -BERNAMA


Ahmad Zahid serah perwakilan tentukan pertandingan jawatan presiden

KUALA LUMPUR, 13 Januari- Presiden UMNO, Datuk Seri Dr Ahmad Zahid Hamidi menyerahkan kepada perwakilan untuk menentukan sama ada dua jawatan tertinggi parti itu perlu dipertandingkan atau tidak.Pemilihan jawatan itu perlu diadakan sebelum 19 Mei ini.Ahmad Zahid berkata pelbagai pandangan telah dilontarkan berhubung pertandingan jawatan Presiden dan Timbalan Presiden, namun beliau yakin para perwakilan UMNO sudah cukup matang untuk membuat penilaian sesuai dengan proses demokrasi yang diamalkan di negara ini.

“Ada yang mahu kedua-dua jawatan ini tidak dipertandingkan dan tidak kurang juga yang mahu ia dipertandingkan. Sebagai seorang yang yakin kepada proses demokrasi, saya menyerahkan kepada para perwakilan untuk menentukannya,” katanya ketika menyampaikan ucapan dasar presiden pada Perhimpunan Agung UMNO 2022 di Pusat Dagangan Dunia (WTC) Kuala Lumpur, hari ini. Ahmad Zahid berkata ia bagi memberi peluang kepada kira-kira 160,000 perwakilan untuk memilih pucuk pimpinan parti khususnya bagi jawatan presiden dan timbalan presiden.


(Datuk Seri Dr Ahmad Zahid melambai tangan sebaik menyampaikan ucapan dasar presiden pada Perhimpunan Agung UMNO 2022/BERNAMA)

KUALA LUMPUR, 13 Januari- Program Latihan Pendidikan Teknikal dan Vokasional (TVET) akan dilaksana secara besar-besaran dengan mengambil kira kelompok miskin desa, separa bandar dan bandar.Timbalan Perdana Menteri, Datuk Seri Dr Ahmad Zahid Hamidi yang juga Menteri Kemajuan Desa dan Wilayah berkata matlamat utama program itu ialah meningkatkan daya saing dan kebolehpasaran pelajar lepasan sekolah dan Institut Pengajian Tinggi (IPT) tempatan."Kita mahu melihat peluang pekerjaan, peluang perniagaan, latihan semula dan peningkatan kemahiran serta padanan pekerjaan sesuai dengan kelayakan, segera dilaksanakan."Ini memandangkan ramai siswazah tidak memegang jawatan setara dengan kelayakan mereka. Kita juga mahu tumpuan diberikan kepada pelajar-pelajar lepasan sekolah," katanya. Menurut beliau Menteri Pengajian Tinggi, Datuk Seri Mohamed Khaled Nordin telah diminta memberi tumpuan kepada usaha menjayakan misi berkenaan dengan kerjasama Kementerian Pendidikan dan Kementerian Sumber Manusia.Ahmad Zahid yang juga Presiden UMNO menyatakannya semasa menyampaikan ucapan dasar Presiden di Perhimpunan Agung UMNO 2022 di sini.

(Program TVET besar-besaran miskin desa, separa bandar dan bandar akan dilaksana)


Regim percukaian negara perlu dirombak - Ahmad Zahid

KUALA LUMPUR, 13 Januari- Regim percukaian negara harus dirombak dan perlu seiring dengan sistem percukaian dunia untuk menarik pelaburan langsung asing (FDI), kata Presiden UMNO, Datuk Seri Dr Ahmad Zahid Hamidi.Timbalan Perdana Menteri itu berkata, meskipun asas ekonomi Malaysia adalah kukuh namun sentimen terhadap iklim pelaburan negara mempamerkan sisi sebaliknya.Justeru, beliau mencadangkan supaya tax holiday (cuti percukaian), insentif kredit baharu mesti diberikan.“Kita perlu mengembalikan daya saing negara, agar tidak tenggelam dengan kepantasan serta kerancakan ekonomi negara-negara jiran,” katanya ketika menyampaikan ucapan dasar pada Perhimpunan Agung UMNO 2022 di Pusat Dagangan Dunia Kuala Lumpur, di sini, hari ini.Ahmad Zahid berkata antara fokus yang perlu diberikan segera adalah penjanaan peluang pekerjaan, peluang perniagaan, latihan semula dan nilai tambah kemahiran serta padanan pekerjaan sesuai dengan kelayakan.

Beliau menggesa Menteri Luar, Datuk Seri Dr Zambry Abd Kadir meneruskan usaha mengembalikan citra Malaysia kepada dunia luar selain langkah drastik bagi menambat segera hati pedagang luar.Selain itu, Menteri Perdagangan Antarabangsa dan Industri, Tengku Datuk Seri Zafrul Abdul Aziz juga digesa untuk melakukan langkah segera mempromosikan Malaysia sebagai negara yang mesra pelabur dan menawarkan iklim pelaburan yang kondusif.


100 tapak pelupusan sampah haram akan dibersihkan - KPKT

KUALA LUMPUR, 13 Januari- Kementerian Pembangunan Kerajaan Tempatan (KPKT) akan merobohkan dan membersihkan sekurang-kurangnya 100 tapak pelupusan haram di seluruh negara dalam tempoh 100 hari pertama kerajaan perpaduan berkuasa.Menterinya, Nga Kor Ming berkata langkah itu akan menjadi sebahagian daripada petunjuk prestasi kementerian untuk kesejahteraan seluruh rakyat Malaysia.

(Menteri Pembangunan Kerajaan Tempatan (KPKT), Nga Kor Ming)

“Tindakan lebih tegas akan diambil terhadap mereka yang melakukan perbuatan ini (melupuskan sampah secara haram),” katanya menerusi hantaran di Twitter, hari ini.


Lapan barangan diwartakan dalam Skim Harga Maksimum Musim Perayaan

ALOR SETAR, 12 Januari-Sebanyak 8 jenis barangan akan diwartakan bagi pelaksanaan Skim Harga Maksimum Musim Perayaan SHMMP Tahun Baru Cina 2023 yang berkuatkuasa bermula 15 Januari hingga 29 Januari 2023.Menteri Perdagangan Dalam Negeri dan Kos Sara Hidup KPDN, Datuk Seri Salahuddin Ayub berkata pada masa yang sama, ayam dan telur ayam sedang dikawal harganya di bawah pelaksanaan penentuan harga ayam dan telur ayam.Katanya tempoh pelaksanaan SHMMP adalah selama 15 hari iaitu tujuh hari sebelum perayaan, satu hari semasa perayaan dan tujuh hari selepas perayaan."Saya harap tidak berlaku mana-mana premis didenda itu harapan saya. Berilah kerjasama supaya beri sedikit kegembiraan kepada rakyat hadapi kos sara hidup yang meningkat. kita seru peniaga dapat patuhi dan elakkan menerima saman atau terima tindakan", ujar beliau selepas merasmikan Skim Harga Maksimum Musim Perayaan Tahun Baru Cina 2023 di sini.Senarai 8 barangan bagi skim berkenaan ikan bawal putih (berat antara 200 gram hingga 400 gram seekor), Udang putih (berat antara 41 ekor hingga 60 ekor sekilogram),bawang putih cina,ubi Kentang Import (China),Kobis Bulat Import (Indonesia dan China tidak termasuk Beijing)Turut disenaraikan babi hidup (Kawalan diperingkat ladang sahaja), daging babi (perut) dan daging babi (daging dan lemak).Katanya tempoh pelaksanaan SHMMP Tahun Baru Cina 2023 kali ini adalah bersesuaian mengikut keadaan semasa, iaitu mewujudkan suasana menang-menang kepada pengguna dan peniaga.

Sementara itu, Datuk Seri Salahuddin berkata, isu bekalan telur ayam dijangka selesai dalam tempoh 3 bulan lagi.  Manakala, isu ayam hampir selesai berikutan tiada laporan masalah bekalan diterima ketika ini.

(Menteri Perdagangan Dalam Negeri dan Kos Sara Hidup KPDN, Datuk Seri Salahuddin Ayub)


Masih terlalu awal bincang PRN di enam negeri- Anwar

KUALA NERUS, 12 Januari-Perdana Menteri Datuk Seri Anwar Ibrahim menjelaskan masih terlalu awal untuk mengadakan perbincangan mengenai Pilihan Raya Negeri (PRN) di enam negeri yang tidak membubarkan Dewan Undangan Negeri (Dun) pada Pilihan Raya Umum ke-15 (PRU-15) lalu.Beliau yang juga Menteri Kewangan berkata keutamaannya kini adalah kepada tugas-tugas berkaitan selepas dilantik sebagai perdana menteri.Tambah beliau, penetapan tarikh PRN adalah di luar bidang kuasanya dan terpulang kepada kerajaan negeri terlibat."Kita akan bincang..Bagi saya bagi saya dalam sebulan dua ini hanya tumpu soal kerja (tugas sebagai Perdana Menteri) kerana belum bincang PRN ini. Soal negeri akan bincang bila sesuai. ujarnya selepas mengadakan perjumpaan bersama Ketua Jabatan dan Pegawai Kanan Persekutuan di Dewan Senat Universiti Malaysia Terengganu di sini, hari ini.Sebelum ini, Menteri Besar Negeri Sembilan Datuk Seri Aminuddin Harun berpendapat lebih baik enam negeri yang belum membubarkan Dun mengadakan PRN secara serentak selepas habis penggal tahun ini.Beliau dipetik berkata, pembubaran Dun secara serentak di Pulau Pinang, Selangor, Kedah, Terengganu, Kelantan dan Negeri Sembilan adalah wajar bagi memudahkan pengundi mendapatkan cuti selain memastikan kos untuk mengadakan PRN tidak terlalu tinggi.

(Perdana Menteri, Datuk Seri Anwar Ibrahim)


Pengendali bas pelancong diingatkan sentiasa guna pemandu pelancong

MELAKA, 12 Januari- Pengusaha dan pengendali bas pelancong diingatkan agar sentiasa melantik pemandu pelancong yang diiktiraf apabila khidmat bas mereka digunakan.Pengarah Kementerian Pelancongan, Seni dan Budaya (MOTAC) Melaka, Jay Yeow berkata ini penting bagi memastikan pengusaha tidak dikenakan kompaun di bawah Akta Industri Pelancongan berkaitan. Di Melaka terdapat 170 pemandu pelancong berdaftar dan kelebihan menggunakan mereka adalah mereka mempunyai senarai nama pelancong dibawa dan itinerari program, sekiranya ditahan agensi penguat kuasa atau berlaku insiden tidak diingini.

Beliau juga meminta orang ramai tampil membuat aduan di Sistem Pengurusan Aduan Awam (SISPAA) MOTAC di pautan https://motac.spab.gov.my dalam usaha memudahkan pelaksanaan penguatkuasaan.


Sultan Terengganu berkenan terima menghadap PM

KUALA TERENGGANU, 12 Januari- Perdana Menteri, Datuk Seri Anwar Ibrahim hari ini tiba di Terengganu bagi mengadakan lawatan kerja melibatkan beberapa perkara yang berkaitan. Sultan Terengganu, Sultan Mizan Zainal Abidin berkenan menerima menghadap Anwar Ibrahim di Istana Syarqiyyah di sini, hari ini.Kenderaan Proton Perdana yang membawa Anwar dilihat masuk ke perkarangan Istana Syarqiyyah pada pukul 10.27 pagi dan meninggalkan istana kira-kira sejam kemudian.Sesi menghadap Sultan Mizan itu yang pertama buat Anwar, sejak Pengerusi Pakatan Harapan (PH) itu dilantik sebagai Perdana Menteri pada 24 November tahun lepas.

Kenderaan yang membawa Perdana Menteri Datuk Seri Anwar Ibrahim keluar dari Istana Syarqiyyah selepas beliau menghadap Sultan Terengganu Sultan Mizan Zainal Abidin hari ini / FOTO BERNAMA

Selepas sesi menghadap itu, Anwar dijadual mengadakan perjumpaan bersama ketua jabatan dan pegawai kanan Persekutuan di Dewan Senat Universiti Malaysia Terengganu (UMT).


PAU 2022: Persidangan serentak Pemuda, Wanita dan Puteri

KUALA LUMPUR, 12 Januari- Hari kedua Perhimpunan Agong UMNO (PAU) 2022 menyaksikan persidangan bermula serentak melibatkan ketiga-tiga sayap iaitu Pergerakan Pemuda UMNO, Wanita UMNO dan Puteri UMNO. Setiap ketua sayap menyampaikan ucapan dasar disusuli pembentangan usul dan perbahasan yang turut dihadiri Presiden UMNO, Datuk Seri Dr Zahid Hamidi.  Pergerakan Pemuda UMNO bersidang di Dewan Merdeka, Wanita UMNO di Dewan Tun Razak 4 dan Puteri UMNO di dewan Tun Hussein Onn bermula pukul 9.00 pagi tadi.  Ketiga-tiga sayap mengadakan perhimpunan agung masing-masing setelah dirasmikan secara serentak malam tadi oleh Timbalan Presiden UMNO, Datuk Seri Ahmad Hassan.

Sebahagian perwakilan Pemuda UMNO hadir pada Perhimpunan Agung Pergerakan Pemuda UMNO sempena Perhimpunan Agung UMNO 2022 di Dewan Merdeka, Pusat Dagangan Dunia Kuala Lumpur (WTCKL) hari ini / FOTO BERNAMA

Seramai 950 anggota perwakilan menghadiri perhimpunan pergerakan Wanita manakala Pemuda 967 orang dan Puteri 958 orang dalam PAU 2022 yang bermula semalam.  Keseluruhannya seramai 5,523 anggota perwakilan UMNO dari seluruh negara menghadiri perhimpunan tahunan parti kali ini yang dijadual berakhir Sabtu ini.


Fasiliti Penjaja di ibu negara bakal dinaik taraf

KUALA LUMPUR, 11 Januari-Cadangan pembangunan dan menaik taraf infrastruktur serta fasiliti penjaja di Kuala Lumpur, merupakan antara perkara dibincangkan dalam pertemuan Perdana Menteri Datuk Seri Anwar Ibrahim dengan pihak Dewan Bandaraya Kuala Lumpur (DBKL), hari ini.Perdana Menteri berkata, penjaja dan peniaga kecil merupakan salah satu penyumbang ekonomi negara yang perlu diberikan perhatian.Menerusi hantaran di laman Facebook rasminya, beliau berkata, mereka harus diberi perhatian agar tidak ketinggalan dalam kepesatan pembangunan di ibu negara.Perdana Menteri mengadakan pertemuan itu bersama Datuk Bandar Kuala Lumpur Datuk Seri Mahadi Che Ngah dan Pengarah Eksekutif (Pembangunan Sosioekonomi) DBKL, Datuk Azmi Abdul Hamid, di Kementerian Kewangan di Putrajaya.Sebelum ini, Datuk Seri Anwar berkata, Pihak Berkuasa Tempatan terutama di kawasan bandar, perlu menyediakan kemudahan infrastruktur yang selesa kepada penjaja dan peniaga kecil, agar mereka dapat menjalankan perniagaan dengan suasana kondusif.Tambahnya, kemudahan itu perlu disediakan, memandangkan kumpulan berkenaan turut menjadi penyumbang kepada ekonomi negara, menerusi perniagaan yang dijalankan.

(Perdana Menteri bersama kakitangan DBKL membincangkan usaha menaik taraf fasiliti penjaja di sekitar ibu negara)


Semua Pasar Raya disaran sertai Program Jualan Rahmah KPDN

KLANG, 11 Januari-Program Jualan Rahmah menawarkan harga barangan keperluan sehingga 30 peratus lebih murah menerusi inisiatif “Payung Rahmah”.Menteri Perdagangan Dalam Negeri dan Kos Sara Hidup (KPDN), Datuk Seri Salahuddin menyarankan semua pasar raya di seluruh negara menyertai program itu, demi mengurangkan beban kos sara hidup rakyat terutama golongan B40."Hari ini kita lancar di ECONSAVE.Sesi libat kita adakan bersama dengan pasar raya yang jemput kami untuk menjayakan jualan ini, kami mengalu-alukan. Kita bersedia bekerjasama",katanya selepas melancarkan Jualan Rahmah dan Kempen Penurunan Harga seribu Barangan Jualan Rahmah di Pasar Raya Econsave Pandamaran, disini.Pasar Raya berkenaan menjadi perintis, dengan 91 cawangannya di seluruh negara melaksanakan Jualan Rahmah hingga 22 April.KPDN kini.. giat melakukan perbincangan dengan beberapa pasar raya bagi menjalin kerjasama melibatkan jualan harga murah.Menerusi 'Jualan Rahmah', KPDN boleh memberi permit notis jualan murah bagi mana-mana pasar raya melaksanakan program tersebut hingga maksimum empat bulan.Program itu tidak melibatkan sebarang peruntukan kerajaan, sebaliknya menggunakan sepenuhnya kos menerusi hasil kerjasama dengan pemain industri sedia ada.

(Menteri Perdagangan Dalam Negeri dan Kos Sara Hidup (KPDN), Datuk Seri Salahuddin Ayub)